text:
Tað var 8.a í Vágs skúla, sum vann kappingina Ársins roykfríi skúli 2017.
Vinningurin, ein bragdadagur, har flokkurin sleppur at síga og fremja onnur brøgd, varð handaður í gjár í Vágsskúla.
Tað var skúlastjórin John Henrik Holm, sum handaði heiðursplátuna. John Henrik Holm situr sjálvur í Fólkaheilsuráðnum, so hann hevði tikið ráðslims hattin á í gjár, umframt at hann er skúlastjóri í Vági.
Hýrurin var góður á næmingum og lærarum; skúlastjórin ynskti flokkinum og skúlanum til lukku. Flokslærarin hjá 8.a, Diana Müller, var ógvuliga fegin um at flokkurin, sum hevði kappast fleiri ferðir um heitið, endiliga hevði vunnið. Handaða silvurplátuna við áskriftini “Ársins roykfríi skúli 2017”, kemur at hanga í Vágs skúla og fer at minna á tann góða roykfría vegin”.


c: text/html

text:
Leirvík
Leirvík er millum elstu bygdir í landinum við rótum heilt aftur í víkingaøldina. Fornfrøðiligi útgrevsturin á Toftanesi staðfesti, at bygt varð stutt eftir ár 800, og harvið at fólk hava búleikast í bygdini í eini 1200 ár.
Bygdin hevur ígjøgnum tíðina verið ímillum frægastu útróðrarbygdir í landinum. Í dag húsast fiskavirkið Tavan, ið varð kosið ársins virki í 2010, og Faroe Marine Products, eisini kent sum høvdavirkið, í bygdini. Knettir og fiskapylsur verða eisini framleiddar í bygdini, og hevur føroyski offshore risin Skansi sín uppruna her.
Leingi hevur Leirvík verið bindiliðið millum Norðoyggjar og restina av landinum, og í 2006 var Norðoyatunnilin, ið gongur undir Leirvíksfjørð, tikin í nýtslu og harvið var fast samband millum Borðoynna og Eysturoynna.
Tann 1. januar 2009 legði Leirvíkar kommuna saman við Gøtu kommunu, og nýstoypta eindin fekk navnið Eysturkommuna.
Í Leirvík búgva 947 fólk.
– dagført januar 2019

robotstxt: allowed

filter: keep


text:
Team Rynkeby hevur avgjørt at avlýsa tann árliga súkklutúrin til París, orsakað av koronasmittuni í Evropa.
Ætlandi skuldu 2.150 súkklarar og 550 hjálparfólk úr 12 londum súkkla til París í døgunum 2.-11. juli 2020, sum partur av vælgerandi tiltakinum hjá Team Rynkeby.
Ársins túrur til fyrimunar fyri børn við álvarsligum sjúkum verður tó av ongum.
Tað hevur eitt samt stýri í Team Rynkeby Fonden avgjørt seinnapartin fríggjadagin. Avgerðin er grundað á ta áhaldandi ótryggu forsøgnina um koronasmittuna í Evropa, sigur nevndarformaðurin í Team Rynkeby Fonden, Peter Frank Andersen.
– Okkara høvuðsdentur hevur alla tíðina verið á at gjøgnumføra ferðina, um tað heilsuliga var ráðiligt.
Tann áhaldandi ótryggleikin um smittuspjaðing í Evropa ger, at vit ikki longur halda at tað er ráðiligt at fara til París í summar, sigur hann og heldur fram:
– Tað snýr seg fyrst og fremst um at fyribyrgja smittuspjaðingini. Men tað snýr seg eisini um trygdina hjá súkklarunum á vegunum. Orsakað av rætningslinjunum frá myndugleikunum, um ikki at savnast, hava súkklararnir ikki havt møguleika at vant saman í tann mun, tað er neyðugt fyri at læra seg at súkkla saman í bólkum. Afturat tí ber ikki til at fáa góðkenningar, at ferðast um landamørk í Evropa, og í heila tikið at ferðast á vegunum til París, sigur Peter Frank Andersen.
Sær fram til 2021
Fyrireikingarnar hjá Team Rynkeby luttakarunum eru hóast alt ikki heilt til fánýtis. Allir luttakararnir í ár fáa í boði at luttaka á túrinum í 2021 til París.
– Vit vita at fleiri at luttakarunum náttúrliga verða vónbrotnir av hesi avgerðini, og vit vilja royna at gera onkur tiltøk her heima, so luttakararnir sleppa at vísa klæðini fram og hátíðarhalda tað stóra arbeiðið við at savna pening inn til álvarsliga sjúk børn. Vit vóna sjálvandi eisini at flestu luttakararnir vilja halda fram við arbeiðnum, og gleða seg til túrin komandi ár, sigur Carl Erik Dalbøge, stjóri í Team Rynkeby.
Hóast stóra arbeiðið hjá luttakarunum at savna pening inn, kemur korona farsóttin ivaleyst eisini at merkjast í úrslitinum av innsavninini.
– tað ringasta við hesi støðuni er, at vit ikki fáa savnað so nógvan pening sum vit høvdu vónað, sigur hann og leggur afturat:
– tað fer hóast alt verða talan um eina stóra tvísifraða milliónaupphædd, sum allir luttakarar og stuðlar eiga at verða sera stoltir av í hesum truplu tíðum, sigur Carl Erik Dalbøge.
Team Rynkeby hevur súkklað til París á hvørjum ári síðani 2002 fyri at savna pening inn til børn við álvarsligum sjúkum og avlýsingin er tann fyri av síðum slag í søguni hjá Team Rynkeby.
Síðani byrjan hevur Team Rynkeby savnað inn góðar 425 milliónir krónur inn til børn við álvarsligum sjúkum – bara í seinasta ár eru savnaðar umleið 80 milliónir krónur.
Team Rynkeby
Myndir Rynkeby í Klaksvík 2019


text:
Hetta er søgan um, hvussu design bæði kann gera eitt brand greiðari og vakrari og samstundis eisini gera samskiftið meira tilætlað og effektivt, so tað sparir pening í longdini.
Apoteksverkið vendi sær til Sendistovuna fyri at tosa um design. Brandið, sniðið og úttrykkið hevði ikki fylgt við tíðini, og stundin var komin til eitt redesign. Eitt redesign, sum skuldi tryggja, at Apoteksverkið bleiv sæð sum modernað, fakligt og professionelt: Ein stovnur, sum partur av bæði tilbúgving og heilsuverki, eigur og skal hava álit millum kundar, myndugleikar og samstarvsfelagar.
Tað er púra vanligt hjá okkum at fáa slíkar fyrispurningar. Tí alt design eigur at vera dagført javnan. Tað, sum er modernað einaferð, verður ómodernað fyrr ella seinni. Sjálvandi. Um tú ikki megnar at fygja við tíðini, so framstendur tú sum ótíðarhóskandi.
Fyriuttan at teirra design var vorðið gamaldags, var eisini ein annar trupulleiki. Allar deildir, apotekini, høvdu hvør sína útgávu av búmerkinum. Hetta kann hava sínar fyrimunir, serliga í stórum marknaðum og stórum fyritøkum: Hvør liður í fyritøkuni hevur hvør sítt bumerki, sum gevur bæði tign og stoltleika. Men hetta er ikki altíð besta loysnin her á landi.
Tí tá ið hesin samleikin skal brúkast í verki, merkir hetta eisini økt framleiðsla og innkeyp. Um vit ímynda okkum at vit hava seks variantar av búmerkinum, so skulu vit sostatt hava seks ymiskar pennar, seks ymisk brævpappír og -bjálvar, seks ymiskar posar (í fleiri støddum) og so framvegis. Tað er dýrt, og tað er óneyðugt.
Ynskið var at skapa eitt nýtt design, sum hjálpti Apoteksverkinum at sýnast modernað, professionelt og fakliga dygdargott.
Tað var í hesum sambandi, at vit komu fram á, at Apoteksverkið í grundini hevði fimm ymisk búmerki – eitt til hvørja deild. Hetta hevði so við sær nógva framleiðslu, sum kundi gerast skilabetri.
Saman varð funnið fram til ein máta at gera tað einfaldari. Tað fyrsta, sum lá til høgrabeinið, var at strika “Føroya” úr navninum. “Apoteksverkið” sigur alt, enntá í bundnum formi, tað er bara eittans apoteksverk. Bundnið formurin avdúkar, at hetta er føroyskt.
Og so búmerkið. Eitt einfalt merki, sum samantvinnar krossin, umboðandi heilsu, og mortaran, sum umboðar apotekarakynstrið frá gamlari tíð. Blátt, sum vísir til tað farna, og grønt, sum vísir til tað nýggja.
Ein einføld, men áhugaverd, typografi varð vald, sum er samleikaberandi og gongur frá búmerki til alt tilfar: frá tablettgløsum til skelting og heimasíðu.
Og so deildirnar. Har tey fyrr høvdu havt hvør sína útgávu av búmerkinum varð gjørt av, at tað er eittans búmerki, og tað er tað hjá Apoteksverkinum. Tilvísingin til deildirnar varð loyst við adressum og aðrari kunning, so tað er greitt hvør deild samskiftir. Og við hesum kemur sparingin inn, tí Apoteksverkinum nýtist nú bert at prenta ein penn, ein blokk og eitt posasnið o.s.fr.
"Okkara nýggja design er ein tiltrongd modernisering av okkara samskifti, sum enntá eisini sparir okkum pengar, hvørja ferð vit prenta ella framleiða okkurt av nýggjum."
Slagorðið hjá Apoteksverkinum er “Vit tryggja heilsuna”. Tey eiga lívið í nógvum føroyingum. Tí var tað sera týdningarmikið, at teirra design vísti hetta. Men umframt myndugleikauppgávur og heilivágsframleiðslu eru apotekini handlar, har vanligar vørur fáast til keyps. Tí skuldi designið eisini vera innbjóðandi og vinaligt.
Umframt grafiskan samleika og nýggjan logikk til deildarsamskifti varð eisini eitt design ment til allar vørurnar, sum Apoteksverkið framleiðir og selur. Hesar vørurnar eru kendar sum dygdarvørur, men designið hevur ikki staðið mát við alt tað útlendska, sum eisini stendur á hillunum. Vørurnar hjá Apoteksverkinum skulu fram í ljósmála og siga somu søgu um modernaðu, professionellu og dygdargóðu framleiðsluna her í Føroyum.
Fyri okkum, sum gera design, er hetta kanska tann allar mest spennandi uppgávan: At okkara design verður til eina ítøkiliga vøru, sum stendur á handilshillini og kappast við aðrar vørur, fyri síðani at enda í heiminum hjá fólki. Tá verður design ikki bara samskifti – tað verður partur av gerandisdegnum hjá fólki.
Fyrst fær Niels eitt svakt hugskot. So eitt aftrat. So koyrir hann hugskotini í song saman: Svøk baby-hugskot síggja dagsins ljós, og tey leggja allan heimin undir seg ... Og Niels setir seg afturá aftur og yppir øksl, meðan tiltikna skálkasmílið hómast.niels@sendistovan.fo794 166


text:
Hvør rindaði fyri NEI-lýsingina í Sosialinum?
2021-05-17 10:37
Um vikuskifti hýsti Sosialurin eini politiskari lýsing frá andlitsleysum kreftum. Tað eigur ikki at henda
Sjúrður Skaale
Fyri nógvum árum síðani var tað vanligt, at fólk kjakaðust alment uttan at leggja navn til. Men so bannaðu bløðini dulnevndum lesarabrøvum.
Tey, sum ikki tora at standa við sína egnu meining, funnu so aðrar mátar. T.d. blivu upp undir val bløð send út í húsini við politiskum innihaldi, uttan at nakar fekk at vita, hvør hevði skrivað og rindað.
So bleiv eisini tað holið tipt. Posta gjørdi av at steðga svansinum. Og síðani hevur verið friður fyri teimum, sum vilja leypa á onnur ella meina okkurt uttan at tora at standa við síni álop ella sínar meiningar.
Tað kemur sjálvandi javnan fyri, at onkur skrivar fyri onkran annan. Men tað avgerandi er, at tað altíð er onkur sendari. Onkur, sum hevur ábyrgdina.
Men í vikuskiftinum var aftur galið. Tá var ein politisk lýsing á síðu fimm í Sosialinum - uttan avsendara.
Hon var ikki raffinerað og heldur ikki grov. Eingin persónur varð álopin. Lýsingin var mest av øllum bara platt. Endamálið var at birta upp undir eina øsing móti uppsetingini av NATO-radaranum á Sornfelli við eini rúgvu av stórum NEI'um.
Men hvar gongur markið? Kann hetta ikki enda sum dulnevnd lesarabrøv í nýggjum hami?
Kann hetta ikki føra til, at hesi lesarabrøv nú aftur verða loyvd - men bara fyri tey, sum hava ráð at rinda lýsingarprís fyri tey?
Sosialurin er ein fjølmiðil, hvørs endamál m.a. er at tryggja opinleika og gjøgnumskygni. Ger miðilin ikki júst tað øvuta, um hann loyvir andlitsleysum kreftum at keypa sær ávirkan á hendan hátt?
Og hava tey, sum boðskapurin er vendur til - lesarin - ikki krav uppá at vita, hvør stendur aftanfyri?


text:
Hetta vikuskiftið hevur HM í inniróðri verið í amerikanska býnum Alexandria í statinum Virginia. Róðrarsamband Føroya hevði úttikið 6 rógvarar og kom tann føroyski hópurin til Alexandria hósdagin. Har hava tey vant saman við rógvarum úr øllum heiminum og annars fyrireika seg til sjálva kappingina, sum var í gjár sunnudagin 18. februar.
Hetta er fyrstu ferð, at altjóða róðrarsamgongan FISA (Fédération Internationale des Sociétés d’Aviron) leggur navn til HM kappingina. Undanfarin ár hava líknandi kappingar verið óalmennar meistarakappingar, hóast heimselitan hevur luttikið. Óalmenna meistarakappingin, sum undanfarin ár hevur verið í Boston, var í ár flutt til Alexandria, og er ætlanin, at hon skal flyta runt í USA. Hetta er eitt greitt tekin um, at altjóða róðrarsamgongan vil geva inniróðrinum betur sømdir.
At kappingin nú var flutt til annan fyrireikara enn í Boston, merktu bæði rógvarar og áskoðarar. Tíðliga sunnudagin kundi staðfestast, at tað tøkniliga riggaði ikki væl. Millum annað sóu rógvararnir ikki sínar kappingarneytar á skerminum á rógvimaskinuni. Hetta vistu teir ikki og tí vóru tað fleiri, sum ikki vistu hvar tey lógu í mun til tey, sum tey kappaðust ímóti. Hetta hevði við sær, at tá róðrarnir vóru avgreiddir, var nógv ørkymlan um endaliga úrslitið og í fleiri førum máttu rógvararnir bíða leingi, fyri at fáa endaliga úrslitið váttað. Afturat hesum gjørdist trupult at fáa úrslitini út, av tí at einki internet samband var í høllini, har kappingin var, eins og at telefonsambandið var sera avmarkað.
Tá dagurin var liðugur kundi tó staðfestast, at føroysku rógvararnir høvdu staðið seg sera væl, og at Føroyar høvdu fingið enn ein heimsmeistara í inniróðri, eins og fleiri onnur góð úrslit. Tað var í lættvektsbólkinum hjá monnum 40 – 49 ár, at Jens Kristian Dam vann eitt gullheiðursmerki á 2000 metra teininum. Afturat hesum vunnu Føroyar eitt bronsuheiðursmerki í lættvektsbólkinum hjá kvinnum 30 – 39 ár, har Ingibjørg Thomsen róði seg til eitt triðja pláss.
Hinir fýra føroysku rógvararnir Toni Dam, Bergur Dam Jensen, Sarita Kristina Hansen og Elsa Magnussen stóðu seg somuleiðis sera væl. Hjá Toni Dam gjørdist talan um eitt sætta pláss í tungvektsbólkinum hjá monnum 50 – 55 ár. Bergur Dam Jensen fekk eitt fjórða pláss í lættvektsbólkinum hjá monnum 30 – 39 ár, meðan Sarita Kristina Hansen róði seg til eitt sætta pláss í opna lættvektsbólkinum hjá kvinnum og Elsa Magnussen eitt fjórða pláss í tungvektsbólkinum hjá kvinnum 30 – 39 ár.
Afturat sjálvari HM kappingini var ein sokallað Erg Sprints Challenge hildin sunnudagin, har kappast varð á 500 metrum. Hetta var ikki ein almenn heimsmeistarakapping, men luttóku nógvir av rógvarunum, ið eisini luttóku til HM kappingina. Her vóru føroysku rógvararnir eisini tilmeldaðir. Føroysku rógvararnir smæddust ikki burtur og gjørdist talan um heiðursmerkir til allar okkara rógvarar á 500 metra teininum.
Føroyska ferðalagið byrjar drúgvu heimferðina úr Alexandria seinnapartin í dag, mánadag, og væntast aftur í Føroyum seinnapartin týsdag.
Niðanfyri síggjast øll úrslitini hjá føroysku rógvarunum.
HM kappingin
Jens Kristian Dam gull við tíðini 6:39,6
Ingibjørg Thomsen bronsa við tíðini 7:39,7
Bergur Dam Jensen fjórðapláss 6:31,5
Elsa Magnussen fjórðapláss við tíðini 7:10,4
Sarita Kristina Hansen sættapláss við tíðini 7:24,7
Toni Dam sættapláss við tíðini 6:27,5
Erg Sprints Challenge
Bergur Dam Jensen gull við tíðini 1:25,6
Elsa Magnussen silur við tíðini 1:37,0
Sarita Kristina Hansen silvur við tíðini 1:41,0
Jens Kristian Dam silvur við tíðini 1:30,0
Toni Dam silvur við tíðini 1:26,7
Ingibjørg Thomsen silvur við tíðini 1:48,7


text:
Dániel varð noyddur til at gera av, um hann vildi vera ein, sum lagar seg, ....Les meira
Bíblian sigur, at " Dániel setti sær fyri, at hann skuldi ikki gera seg óreinan við mati kongsins ella við víninum, ið hann drakk ..."Les meira
Í USA síggjast av og á bilar við teksti á kúfangaranum, sum sigur, at barnið hjá eigaranum er 'heiðursstudentur' á ávísum skúla.Les meira
"... biðið, fyri at tit skulu ikki falla í freisting!" Matt. 26,41Les meira
"Játta vit syndir okkara, er Hann trúfastur og rættvísur, so Hann fyrigevur okkum syndirnar og reinsar okkum frá allari órættvísi.Les meira
Har sum tú býrt, har er heim títt ella bústaður tín. Tá ið tú prísar Gudi, sigur tú: "Kenn teg heima her, Harri."Les meira
Tá ið tú kannar tíni mistøk, sært tú, at tað var hugsanarhátturin ta løtuna, sum var orsøkin, og tað er tí, tú ert noyddur til at halda á at bjóða tínum egnu hugsanum av.Les meira
Um ein, tú elskar, sorar hjartað og svíkur álit títt, verður tú viðkvæmur.Les meira
Tað ber til at lovprísa Gudi alt ov lítið, men tú kanst ongantíð prísa honum ov nógv.Les meira
Paulus skrivar: "At hann skuldi víkja frá mær, bað eg Harran um tríggjar ferðir.Les meira
"... fyri at eg skal ikki gera meg stóran ..." 2. Kor 12,7Les meira
Tey bíbliukønu eru ikki samd um, hvat "tornurin" hjá Paulusi var.Les meira
Er tað ikki áhugavert, at sum vit eldast, hava vit lyndi til at gerast tolnari – hóast vit hava minni tíð eftir? Hví man tað vera?Les meira
Gud hevur eina ætlan fyri tínum lívi, sum krevur, at okkurt skal henda eina ávísa tíð.Les meira
Á sama hátt, sum forsetin og forsætisráðharrin eru umgirdir av trygdarvørðum, eru Guds frelstu børn umgird av einglum...Les meira
Í 1975 segði ein av lægru verkfrøðingunum hjá Hewlett-Packard, Steve Wozniak, sum eingin hevði hoyrt um, vinmanninum Steve Jobs frá síni hugsjón...Les meira
Guds orð er á tremur við lívi, vísdómi, sannleika, kraft og møguleikum at mennast.Les meira
Navnið Jabez merkir "pína og strev"Les meira


text:
Tey eru ófør har norðuri í Klaksvík. Í trý ár hava tey tikið sær av fýra stórum tiltøkum føroyskum dansi at frama: landsdansistevnu í 2016, Barnlek, sum riggaði stak væl í 2017 og so barnadansistevnu í apríl og nú upptøkum til sjónvarpið í maj – bara ein mánaður ímillum. So tey gera sína herskyldu fyri føroyskan dans bæði væl og virðiliga.
Klaksvíkin hevur so nógv bestu umstøðurnar til tílík tiltøk, tí alt er so tætt saman í miðbýnum. Og so Skálin – hetta frálíka húsið, sum Klaksvíkar dansifelag eigur – tikið í brúk 1988 og nýliga gjørt í stand fyri ½ millión.
Tað eru Kringvarpið og Sláið Ring, sum skipa fyri upptøkunum í felag. Tey býta eisini útreiðslurnar av tiltakinum sínámillum. Jóhann Mortensen í Kringvarpinum hevur í áravís skipað fyri útvarpssendingini dansival, og saman við formanninum í Sláið Ring samskipaði hann eisini sjónvarpsupptøkuna leygardagin fyri Kringvarpið. Fyriskipararnir og ikki minst upptøkufólkini hjá Kringvarpinum høvdu ein langan og strævnan dag leygardagin, umframt at tey høvdu riggað til fríggjakvøldið.
Feløgini, sum høvdu meldað seg til at taka upp, hava øll vant tað, sum tey skuldu kvøða leygardagin. Av tí at øll – bæði Kringvarpið og tey, sum hava staðið fyri vegna Sláið Ring – høvdu gjørt heimaarbeiðið til lítar, so helt tíðarætlanin heilt væl. Tað er væl klárað fyri so nógvar tímar. Børn og ung dansaðu dansispøl, meðan Ung í Dansi, Klaksvíkar dansifelag, Vága dansifelag, Norðstreymoyar dansifelag, Eysturoyar dansifelag, Leikum Fagurt og Stígum Fast í felag dansaðu vanligan føroyskan dans. Dansifelagið í Havn, Tøkum Lætt og Dansifelagið á Látrinum høvdu eisini meldað seg til upptøku, men tað bar ikki til. Tí so hevði dagurin hjá upptøkutoyminum blivið ov langur. Ætlanin er, at hesi feløgini fara at taka upp í Hornahúsinum onkuntíð í vetur.
Umframt at skipa, so skulu skipararnir eisini fortelja eitt sindur um vísuna/kvæðið, sum tey kvøða. Eg eri altíð fjálturstungin, tá eg skal siga okkurt í eina mikrofon. Men hesin ungi maðurin, sum tók upp fyri Kringvarpið, hevði eina atferð, sum gjørdi, at fjáltrið hvarv sum døgg fyri sól. So vit sluppu frá at taka hetta upp meir enn eina ferð.
Vit plaga at biðja tey, sum koma at dansa til upptøku, um at fara í føroysk klæðir, og tað gjørdu tey allarflestu. Hjá okkum í Eysturoyar dansifelag vóru øll í føroyskum klæðum uttan tvey, sum vóru í grønlendskum tjóðbúna.
Tá upptøkurnar vóru lidnar, fingu øll døgurða í Tekniska skúla. Magni Garðalíð, sum eigur fyritøkuna ”Viljin”, gjørdi matin. Aftaná var almennur føroyskur dansur í Skálanum, og tað gekk av tí allarbesta. Har fingu vit eisini kaffi og køku.
Á fínu lagkøkunum, sum Eysturoyar dansifelag lat til tiltakið stóð:
Leikum fagurt á foldum,
ongin treður dansin undir moldum.
Tað skulu vit leggja okkum í geyma.
Ein góður dagur føroyskum dansi at frama.
Kathrina, Eysturoyar dansifelag


text:
Smápartafelagið Miðlavarpið ið er partur av Miðlahúsinum skal gjalda smápartafelagnum R2-Net 329.560 kr. Og skal SP/F Miðlavarpið eisini rinda sakarmálskostnað og rentur. Hetta skrivar vp.fo 9 mars 2016
Eftir at Miðlahúsið í fleiri ár hevur rikið RÁS 2 og leiga sendinetið frá R2 Net so var ósemja íkomin partarnar ímillum og eftir at sp/f Miðlavarpið ikki hevði rinda leigu eftir avtalu, gjørdi R2-Net av at stevna og hevur og vunnu teir sakarmálið og hevur Miðlavarpið 14 dagar til teir skulu rinda.


text:
Jesus føddur av einari moyggj
Er nakað prógv? JA!
Tær nýtist ikki at vita nógv um býflugur og blomstur fyri at vita, at moyggjar ikki kunnu føða børn, tá ið tær enn eru moyggjar. Menniskja reproduserar seg við, at eitt ovum (egg) hjá kvinnuni verður gitið av einum gamante (sáði), fyrst tá kann eitt barn byrja at vaksa í lívmóðurini.
Tað er heilt einfalt ongin annar møguleiki enn at kalla tað fyri eitt undur. So hvørji prógv tala fyri, at Jesus var føddur av einari moyggj, og at hettar var eitt undur?
Tey sum ikki trúgva uppá undur vilja sjálvandi beinanvegin kasta jomfrúføðingina til viks. Sjálv Maria, móður Jesusar, setti spurnartekin við tað heila tá ið eingilin Gabriel kunngjørdi henni tað.
Maria segði tá við eingilin:
“Hvussu kann hetta verða, við tað at eg veit ikki av manni?” (Luk 1:34)
Eingilin greiddi henni frá, at gitingin fór at verða av Heilaga Andanum
“tí skal eisini hitt heilaga, ið føtt verður, kallast Sonur Guds.” (Luk 1:35)
Eingilin viðgekk eisini at tað var eitt undur, og segði tí við Mariu:
“Tí einki er Gudi ómøguligt.” (Luk 1:37)
Guð ger undurverk – hevur skapt alheimin – og í hesum tilfeldinum gjørdi hann so, at Maria bleiv við barn. Les meira…


text:
Peningaligur stuðul undir útbúgving?
Fyrivarni verður tikið fyri tastivillum og broytingum í rættindum og takstum.
Studni
dagført august 2019
Vanligur studningur kr. 4414,00 pr. mán. í 12 mánaðir.
Møguligt lestrarlán kr. 2475,00 pr. mán.
Barnastudningur kr. 1023,00 pr. barn/mán.
Einsamallir uppihaldarir kr. 1568 pr. mán. (ikki pr. barn)*
* verður útgoldið samb. avgerð hjá Almannaverkinum.
Almannaverkið
Øll við børnum
Familjuískoyti pr. mán: einlig kr. 1.500 fyri eitt barn. Sambúgvandi 1833,00 eitt barn. Økist pr. eyka barn, ávirkað av inntøku, les niðanfyri**
Støk, kunnu harafturat søkja
Serligt barnaískoyti, einligur forsyrgjari kr. 833,33 pr. mán/barn.
Einligur forsyrgjari, barnagjald kr. pr. mán 1083,00 (barnapengar)
Samanteljing
Íalt gjøld dømir, uttan lán frá Studna
Sambúgvandi/gift: pr. mánaða við einum barni: 7.206 kr. + barnaskattafrádrátt*** dømi 15.000 pr. ár (sí frágreiðing niðanfyri).
Við láni frá Stunda: pr. mánaða 9.652 + barnaskattafrádrátt.
Einligur forsyrgjari: pr. mánaða við einum barni 10.421 kr. + barnaskattafrádrátt, dømi: 15.000 pr. ár.
Við láni: 12.896 + barnaskattafrádrátt.
Gjøldini eru skattafrí.
Annar avsláttur
Niðursett gjald ella frípláss á dagstovni, eftir inntøku.
Avsláttur í ferðing fyri øll lesandi: SSL- lestrarferðakort ongin kostnaður, ókeypis ferðing millum heim og útbúgvingarpláss. Skal broytast um leiðin broytist.
Nakrar kommunur geva farloyvi til ansingarpláss, um barn flytur stovn í styttri tíð, soleiðis at tú ikki skal rinda fyri 2 pláss, og ikki missur upprunaliga plássið.
Frágreiðingar
** Familjuískoti er eftir inntøku og ogn.
Gift ella sambúgvandi: Er ársinntøkan 280.000 kr fyri gift/sambúgvandi ella lægri, verður fult ískoytið útgoldið. Ískoytið minkar síðani við einum prosentparti av muninum millum ársinntøkuna hjá húskinum og 280.000 kr.
Støk: Er ársinntøkan 200.000 kr. fyri støk ella lægri verður fult ískoytið útgoldið. Ískoytið minkar síðani við einum prosentparti av muninum millum ársinntøkuna hjá húskinum og 200.000 kr.
Les meira: av.fo/default.asp
***Barnafrádráttur í landsskatti/kommunuskatti. Um tú sum lesandi hevur børn undir 18 ár og ikki hevur A-inntøku, t.v.s ikki hevur arbeiði við síðuna av lestrinum, og ikki brúkar frádráttin, verður hann útgoldin, einaferð árliga. Dømi: 15.000 kr. árliga, alt eftir barnafrádráttinum í tí kommunu ein býr í.
Onnur kunning
Húsaleiga er ymisk, ofta uml. 2000 kr. pr mánaða fyri kamar, fleiri leiga ofta hús saman.
Tú kann ofta fáa seravtalu um bert at leiga tá tú er í skúla, 2x3-4 mán. til t.d. heilsuhjálpara. Húsini eru sum oftast við innbúgvi og t.d. netsambandi. Onki skúlaheim er á skúlanum. Ofta verður lýst á facebooksíðu skúlans við tøkum íbúðum. Næmingar leiga ofta fleiri saman. Skúlin setur næmingarnir í samband við hvønnannan áðrenn byrjan.
Sí meira á
Fyrivarni fyri tastivilllum og broytingum í gjøldum og rættindum.
Gjøldini frá AV eru pr. 1. februar 2019, frá Studna 1. august 2019


text:
Á myndini niðanfyri er víst hvussu samanhangurin er ímillum Grundardátuverkætlanina og yvirskipaðu málini í samgonguskjalinum og málini í heildarætlanini fyri Talgildu Føroyar.
Grundardátur er virðismikið tilfeingi hjá øllum samfelagnum. Land og kommunur brúka hesi til at røkja sínar fyrisitingarligu uppgávur, til dømis í sambandi við skatting, veitingar til borgarar, byggimál, tilbúgving og so framvegis. Vinnulívið brúkar til dømis grundardátur í samskifti við tað almenna, skrásetingar av viðskiftafólki og til menning og skapan av nýggjum arbeiðsplássum, til dømis innan KT-vinnuna. Við hvørt stendur tað eisini um lív, um grunddáta eru skeiv ella ikki dagførd, til dømis í samband við tilbúgving, tá ein persónur fær medisin útflýggja og tá vandi er fyri at háspenningskáplar verða grivnir av.
Á hvørjum ári brúka vinnan og tað almenna tíð og pening til at umsita grundardátur. Sum er, er atgongdin til føroysk grunddáta heldur tvørlig og í ávísum førum eisini kostnaðarmikil. Tí kemur tað meira enn so fyri, at vinna og myndugleikar velja sjálvi at skráseta hesi grundardáta. Slíkar ferfaldar skrásetingar elva ofta til feilir, tí vandi er fyri, at onkur skrá ikki verður dagførd og tí inniheldur gomul dátur. Meginreglan er, at tann stovnurin, sum viðger ein ávísan grundardátulut, til dømis ein persón, altíð hevur teir rættastu og best dagførdu upplýsingar um henda lut. Hetta verður ofta dagført í tí lokalu skránni, men tað verður ikki sent víðari til felagsskránna. Tí uppliva flest allir stovnar, at teirra egnu dátur er rættast.
Tað hevur verið ført fram, at grundardátur eru sera virðismikil í samband við menning av nýggjum vinnumøguleikum. Verður atgongdin til hesi dáta gjørd frí og ókeypis, kunnu serliga KT-fyritøkur brúka hesa vitan til at menna nýggjar vørur og tænastur, ið aftur kunnu elva til menning og nýggj arbeiðspláss. Tað er tó sera torført at máta hesa menning, og tí er tað óvist, í hvønn mun hetta ger seg galdandi.
Ein samskipan av føroyskum grundardátum skapar tó góðar fortreytir fyri einum øktum talgildum samskifti millum borgaran, vinnulívið og almennar myndugleikar. Í Estlandi hava tey mett, at smidligari samskifti hevur spart 2% av bruttotjóðarúrtøkuni, tí óneyðuga arbeiðið av dupultskrásetingum er minkað. Sostatt er samskipan av grundardátum ein fortreyt fyri øktari talgilding av samfelagnum og eisini ein týdningarmikil fyritreyt fyri ætlanirnar um at skipa ein talgildan samleika í Føroyum.


text:
Fredrik Harstad
Mál: Svenskt
Hvussu nógv tosa máið: Uml. 10 milliónir
Útflutningsorð: Ombudsman, Smörgåsbord og Glögg
Soleiðis heilsast tey: Hej, Hallå og God dag
Truplast at siga: Sju sjösjuka sjömän sköttes av sjutton sköna sjuksköterskor
Størsta mál í Norðurlondum
Við tíggju milliónum er svenskt tað størsta tungumálið í Norðurlondum. Málið, ið vanliga verður nevnd ríkissvenskt, byggir á eina dialekt, ið varð tosað í Miðsvøríki í 1800-talinum. Dialektin hevur spjatt seg um alt landið, hóast dialektirnar framvegis finnast. Skánskt og gotlendskt eru tvey dømi um týðuligar svenskar dialektir. Skánskt er lætt at kenna við sínum skurrandi r-um frá tungurótini, meðan gotlendskt er kent fyri sínar sjálvljóðssamansetingar, tvíljóðini (tað eitur tildømist ’haust’ heldur enn ’höst’ og ’stain’ heldur enn ’sten’).
Sí film um svenskt
300.000 tosa svenskt í Finnlandi
Svenskt er eisini eitt stórt minnilutamál í Finnlandi. Tí hevur Finnland tvey almenn mál – finskt og svenskt. Øll finsk børn skulu hava svenskt í minst trý ár í skúlanum. Í Álandi hevur svenska málið so sterka støðu, at børnini har ikki nýtast at læra finskt. Fyri nógv ung í Álandi er tað tí eitt natúrligt val at flyta til Svøríkis eftir miðnám.
Fyri mangar norðbúgvar er svenska dialektin, ið verður tosað í Finnlandi, finnlandssvenskt, lættari at skilja, enn tað svenska, ið verður tosað í Svøríki. Orsøkin kann vera, at framburðurin liggur nærri skriftmálinum. Hinvegin eru fleiri orð, sum merkja nakað heilt annað á finnlandssvenskum enn á ríkismálinum. Okkurt, ið er ’råddigt’ (rótut) er ’stökigt’ (trupult), ein ’semla’ (føstulávintsbolli) er ein ’smörgås’ (smyrjibreyð), ein ’aula’ er ein forstova heldur enn ein salur og ’att kila’ (kíla, bora) er at "tränga sig före" (troðka seg fram).
Hvussu skilist svenskt?
Tá sviar tosa, hava tey lyndi til at leypa bókstavir um og hála orðini saman. ’Vasaru’ skal skiljast sum ’Vad sa du’ og ’Vaffschkaduntegåmä’ merkir ’Varför ska du inte gå med’. Fyri óvanda oyrað kann tað vera trupult at skilja. Tað eru eisini fleiri ljóðleysir bókstavir á svenskum, til dømis tað fyrsta hjáljóðið í orðum sum hjälp, djup og ljum. G verður ofta framborið sum eitt j-ljóð, eitt nú framman fyri bleytum sjálvljóði. Lurta eftir orðunum við at trýsta á tey. Sje-ljóðið vantar ofta ein sjálvstøðugan bókstav. Sama ljóð verður skrivað við fleiri ymsum hjáljóðsamansetingum, eittnú sk-, sj-, stj- og skj-. Sammet til dømis ljóðini á teimum ymisku orðunum skinka, sjuttio, stjärna og skjuta.
Svenski stílurin er ofta so óformellur, at onnur kunnu fata málið sum um tað er fylt við slang og serorðum. Skriftmálið er gerandisligt, sjálvt í teimum hátíðarligu støðunum. Heilsanin ’hej’ riggar allastaðni, og orð sum ’kille’, ’tjej’, ’fralla’ og ’fika’ eru fult loyvd, sjálvt í skriftmálinum.
Sammet málini
Hesin teksturin er týddur til tey norðurlendsku málini. Finn líkleikar og munir við at trýsta runt á síðunum um mál. Her er svenska útgávan:
Svenskar, norrmän och danskar förstår varandra ganska bra. De har större problem med isländska, trots att isländskan liknar det skandinaviska språk som talades för tusen år sedan. Isländskans närmaste släkting är färöiskan, men språken är inte så lika att en islänning förstår en färing utan problem.
Finskan påminner om estniskan, men det finns också likheter med de samiska språken. I både finska och samiska kan man till exempel skapa långa ord genom att lägga böjningsändelser till ordstammen. Men när det gäller långa ord är grönländskan i en klass för sig. Där andra språk behöver en hel mening räcker det ibland med ett enda grönländskt ord
Tað eru nógv ting, ið tú kanst leggja merki til. Her eru nøkur dømi:
Svenski teksturin er fullur í a’um – 44 tilsamans! Í donsku og norsku útgávunu eru tey bert 27. Orsøkin er fyri ein part, at navnorðini í fleirtali ofta enda –ar (sum í ’svenskar’ og ’danskar’), og fyri ein part, at lýsingarorðini í fleirtali enda við –a (tað eigur ’långa ord’ og ’samiska språk’), og fyri ein part, at sagnorðini í tátíð enda -ade (som i ’talade’).
’Exempel’ stavast við x, eins og nógv onnur orð á svenskum. Á norskum og donskum er tað meira vanligt at brúka ks.
Tað eru fleiri langar samansetingar av hjáljóðum í svenskum – á grønlendskum kunnu tey hava seks hjáljóð upp í saman. So langar samansetingar eru óvanligar í nógvum málum, ikki minst á finskum (sí finska teksdømið).
Hvat annað fært tú eyga á?


text:
Summar Festivalurin ferðast við Twisted Sister
Upptøka frá Summar Festivalinum í fjør er nú partur av konsertferð hjá Twisted Sister.
Í fjør var amerikanski rockbólkurin Twisted Sister á Summar Festivalinum. Har høvdu teir eina minniliga framførslu við øllum teirra kendu sangum.
Framførslan varð – sum aðrar á Summar Festivalinum – tikin upp við sjónvarpstólum, og tragiskar umstøður hava gjørt, at hetta er seinasta dokumenteraða framførslan hjá Twisted Sister við upprunamanningini.
Í oktober í fjør doyði trummuspælarin AJ Pero brádliga, tá ið hann fekk ein hjartatilburð í bussinum hjá bólkinum Adrenaline Mob, ið hann eisini spældi við.
Á konsertunum, sum Twisted Sister hevur í summar, verður ein upptøka avtrummusolo hjá AJ Pero á Summar Festivalinum brúkt í framførsluni. Hetta er fyri at heiðra teirra gamla trummuspælara, sum doyði alt ov ungur.
Twisted Sister hevur fingið hesar upptøkur frá Summar Festivalinum, og harvið kann sigast, at Summar Festivalurin ferðast víða saman við Twisted Sister í hesum døgum. Twisted Sister hava havt ella skulu hava konsertir í eitt nú USA,Ungarn, Danmark, Noregi, Slovakia, Spania og Svøríki.
Her sært tú brot av konsert hjá Twisted Sister í Ungarn, har upptøkan av AJ Pero sæst:


text:
Skjótisambandið fingið altjóða limaskap Skjótisamband Føroya hevur nú fingið limaskap í International Shooting Sport Federation. Føroysk ítróttafólk innan skjóting kunnu […]
Starv leyst hjá ENGSO
ENGSO, sum hevur skrivstovu í Brússel, leitar eftir nýggjum “Policy Director”. Umsóknarfreistin er 25. oktober 2020. Sí Starvslýsing
6 føroyskir íðkarar til OL fyri ung
Í døgunum 21.-27. juli verður europeiska OL fyri ung í Baku, Aserbadjan. Á fyrsta sinni luttaka íðkarar úr Føroyum. Føroysku […]
Risa frambrot fyri Føroyskan ítrótt
Í skrivið frá Europeisku Olympisku Nevndini (EOC) 4. februar, sum ÍSF hevur mótikið, verður niðurstøðan frá starvsnevndarfundinum í EOC 25. […]
Álendski mentamálaráðharrin á vitja...
Í samband við vitjan sína í Føroyum, ynskti Álendski mentamálaráðharrin Tony Asumaa eisini at vitja ÍSF. Álendski mentamálaráðharrin hevur stóran […]
Felags norðurlendsk støða ímóti mat...
Á Nordic Meeting 8.-9. september vóru øll norðurlendsku ítróttasambondini umboðaði. Ma. blivu matchfixing og javnstøða í ítrótti umrødd. Á ráðstevnuni […]
Pál í Rio
Í hesum døgum eru Olympisku summarleikirnir í Rio de Janeiro í Brasilia. Hóast Ítróttasamband Føroya enn ikki hevur fingið limaskap […]
Heilsan til Petur Elias Petersen frá Fo...
Tack för allt jobb Petur Elias Jag vill på International Island Games Associations vägnar tacka Petur Elias […]
Løgmaður verji fyri føroyska ítrótt
Løgmaður verji fyri føroyska ítrótt Aksel V. Johannesen, løgmaður, fekk á fundi í Tinganesi í dag, handaða gullnál Ítróttasambands Føroya […]
Løgmaður og olympiski forsetin avtala...
Løgmaður og forsetin í Altjóða Olympisku Nevndini hava gjørt av at seta ein arbeiðsbólkat útgreina tilgongdina í samband við føroysku […]
Føroyskir svimjarar við í Baku
Ítróttasamband Føroya fegnast um, at tað loksins eydnaðist at fáa føroyskar svimjarar við til teir fyrstu Evropeisku Leikirnar í Baku […]
Føroyavinur farin
Forsetin í Íslendska Ítróttasambandinum, Ólafur Eðvarð Rafnsson, andaðist týsdagin í Geneve einans 50 ára gamal. Ólafur var góður vinur hjá […]
Arbeiðið í Altjóða Oyggjaleikanevnd...
Seinasta summar varð fyrrverandi ÍSF-forsetin Sølvi Reinert Hansen valdur inn í starvsnevndina í Altjóða Oyggjaleikafelagsskapinum, International Island Games Association. Fyri […]
Sølvi valdur í altjóða oyggjaleikane...
Á aðalfundi hjá IIGA, sum var hildin í dag, varð Sølvi Reinert Hansen valdur til […]
Ráðstevna um felagslív í ítrótti
Hvat er tað sum ger, at vit íðka ítrótt í felagskapi við onnur.? Er tað gleðin at gera nakað saman.? […]
Altjóða ítrótta og fitness ráðstev...
ÍSF hevur fingið hesa innbjóðing til altjóða ítrótta- og fitness ráðstevnu í Íslandi: The Keilir Health and Sport Academy kindly […]
ÍSF á ráðstevnu um etikk og virðir ...
ÍSF var í vikuskiftinum umboðað á áhugaverdari norðurlendskari ráðstevnu um etikt og virðir í elituítrótti.
Barna-, ungdóms- og ítróttaráðstevn...
Fyrst í juni var barna-, ungdóms- og ítróttaráðstevna í Laugarvatni uttanfyri Reykjavík. Ráðstevnan var norðurlendsk, og nógv fólk luttóku.
Ítróttasamband Føroya á norðurlends...
Umboð fyri Ítróttasamband Føroya hava í vikuskiftinum tikið lut í árliga norðurlendska felagsfundinum fyri ítróttasambond. Hesa ferð varð fundurin hildin […]
Kære svømmere, ledere, officials og ar...
1. desember 2007 er NJM (Nordisk Junior Mesterskab) í svimjing í Tórshavn. Petur Elias Petersen setti kappingina, og her […]


text:
Lųgtingsumbošsmašurin
Ll. nr. 60 frį 10.05.2000 um Lųgtingsins umbošsmann
1. Partur
Umbošsmašurin og Lųgtingiš
§ 1. Lųgtingiš velur ein uttantingsmann fyri eitt 5 įra skeiš at hava innlit
viš fyrisiting heimastżrisins.
2. stk. Doyr umbošsmašurin ķ embętistķš sķni ella er hann av ųšrum orsųkum ikki fųrur fyri at rųkja starv sķtt, ger formansskapur Lųgtingsins av, hvųr skal rųkja starviš, til Lųgtingiš velur ein nżggjan umbošsmann. Taš sama er galdandi, um umbošsmašurin bišur um at verša loystur śr starvi, ella um Lųgtingiš loysir hann śr starvi smb. stk. 3.
3. stk. Hevur Lųgtingiš ikki longur įlit į umbošsmanninum, kunnu tveir trišingar av lųgtingsmonnunum loysa hendan śr starvi.
§ 2. Umbošsmašurin, iš ikki kann sita į Lųgtingi ella ķ kommunustżri, skal so vķtt gjųrligt hava lųgfrųšiliga śtbśgving.
§ 3. Viš lųgtingslóg kunnu verša gjųrdar almennar reglur fyri virksemi umbošsmansins. Annars er umbošsmašurin ķ starvi sķnum óheftur av Lųgtinginum.
2. Partur
Heimildir
§ 4. Virksemiš umbošsmansins fevnir um alla fyrisiting heimastżrisins (t.e.
lands- og kommunalu).
2. stk. Lógin er eisini galdandi fyri felųg, stovnar, felagsskapir v.m., iš verša roknaš viš til almennu fyrisitingina sambęrt fyrisitingarlógini, lógini um alment innlit ella lógini um almennar skrįir.
3. stk. Ķ meting sķnari av kommunalari umsiting skal umbošsmašurin vķsa atlit til tęr serligu umstųšur, kommunufyrisiting virkar undir.
4.stk. Interkommunalir felagsskapir eru undirlagdir virksemi umbošsmansins.
5. stk. Virksemi umbošsmansins fevnir ikki um rķkismyndugleikar, Lųgtingiš og stovnar undir Lųgtinginum.
§ 5. Umbošsmašurin hevur eftirlit viš, at tęr ķ § 4 nevndu umsitingareindir ikki gera mistųk ella vanrųkja skyldur sķnar, og at almenna umsitingin ikki fremur órętt móti einstaka borgaranum.
3. Partur
Kęrumįl og egin mįl
§ 6. Ein og hvųr kann senda umbošsmanninum klagu um tęr ķ § 4 nevndu
umsitingareindir.
2. stk. Tann, iš klagar, skal navngeva seg ķ klaguni. Klagan skal vera umbošsmanninum ķ hendi ķ seinasta lagi eitt įr eftir, at tey višurskifti, iš klagaš veršur um, įttu sęr staš.
3. stk. Klaga um avgeršir, iš mųguligur hęgri umsitingarmyndugleiki kann broyta, kann ikki sendast umbošsmanninum, fyrr enn viškomandi hęgri myndugleiki hevur tikiš avgerš ķ mįlinum. Freistin, iš er nevnd ķ 2. stk., skal ķ slķkum fųrum roknast frį tķ degi, hęgri myndugleikin tekur avgerš sķna.
4. stk. Umbošsmašurin tekur stųšu til, um grundarlag er fyri vķšari kanningum ķ mįli, iš klagaš veršur um.
5. stk.Umbošsmašurin kann sjįlvur taka eitt mįl til višgeršar og fremja neyšugar kanningar ķ hesum sambandi.
4. Partur
Kanningar
§ 7. Ger umbošsmašurin av at taka eina kęru til višgeršar, skal hann beinanvegin kunna viškomandi umsiting um innihaldiš ķ kęruni, um ikki vandi er fyri, at hetta kann darva kanningini. Harumframt skal umsitingin bišjast um ummęli ķ mįlinum, įšrenn umbošsmašurin tekur avgerš um at gera vart viš meting sķna av mįlinum smb. § 10, stk. 2. Umbošsmašurin kann įseta tķšarfreist til ummęli.
§ 8. Tęr ķ § 4 nevndu umsitingar hava skyldu at geva umbošsmanninum tęr
upplżsingar og at leggja fram ųll tey skjųl, sum hesin embętis vegna krevur at fįa
fyrilagt.
2. stk. Umbošsmašurin kann stevna fólki ķ ręttin at vitna um višurskifti, iš eru avgerandi ķ kanningararbeišinum. Ķ slķkum fųrum eru reglurnar ķ ręttargangslógini galdandi. Ręttarfundirnir eru ikki almennir. Tann, iš klagan višvķkur, hevur saman viš hjįseta rętt at vera hjįstaddur, mešan slķk vitnisfųrsla fer fram.
3. stk. Umbošsmašurin hevur rętt til at vitja stųš, iš kannaš verša, og hann hevur frķa atgongd til at gera kanningar ķ ųllum neyšugum hųlum.
§ 9. Umbošsmašurin hevur tagnarskyldu um tey višurskifti, hann ķ virksemi sķnum fęr kunnleika til. Tagnarskyldan stendur viš, eftir at umbošsmašurin fer śr starvi, og fevnir eisini um starvsfólk į umbošsmansstovninum.
5. Partur
Nišurstųšur
§ 10. Kemur umbošsmašurin til ta nišurstųšu, at įlvarsligt mistak ella
vansketni er framt av einum av teimum ķ § 4 nevndu umsitingum, skal umbošsmašurin
boša formansskapi Lųgtingsins, lųgmanni og viškomandi landsstżrismanni og /ella
kommunustżri frį hesum og koma viš tilmęli til teirra.
2. stk. Umbošsmašurin hevur rętt til alment at finnast at, koma viš tilmęlum, og į annan hįtt gera vart viš meting sķna av mįli, hann hevur kannaš.
Stk. 3. Umbošsmašurin kann męla viškomandi myndugleikum til, at frķur ręttargangur veršur givin, smb. ręttargangslógini §§ 330 336c, ķ mįlum, sum hava veriš višgjųrd eftir hesi lóg.
§ 11. Umbošsmašurin letur Lųgtinginum įrsfrįgreišing um arbeišiš sķtt.
Frįgreišingin veršur almannakunngjųrd įšrenn 1. juli.
2. stk. Bošar umbošsmašurin Lųgtinginum, landstżrismanni ella kommunustżri frį einum mįli, ella tekur hann eitt mįl viš ķ įrsfrįgreišing sķna, skal hann upplżsa um, hvat viškomandi hevur fųrt fram til verju sķna.
§ 12. Rakar umbošsmašurin viš lżti ķ galdandi lógum, fyriskipanum ella umsitingarligum avgeršum, skal umbošsmašurin boša Lųgtingi og viškomandi landsstżrismanni frį hesum. Er talan um višurskifti, iš višvķkja kommunalari ella interkommunalari umsiting, skal umbošsmašurin eisini boša viškomandi kommunustżri frį.
§ 13. Um umbošsmašurin krevur taš, kunnu dómstólarnir vķsa frį sęr privatmįl móti umbošsmanninum vegna avgeršir, sum hann tekur viš grundarlagiš ķ hesi lóg.
6. Partur
Lųnar- og eftirlųnarvišurskifti
§ 14. Lųnarvišurskifti umbošsmansins, herundir eisini spurningin um eftirlųn
og bķšipening, verša įsett viš lųgtingslóg.
2. stk. Umbošsmašurin kann ikki, uttan viš loyvi Lųgtingsins, vera ķ starvi hjį almennum ella privatum fyritųkum, virkjum ella stovnum.
3. stk. Mųguligur spurningur um ógegni umbošsmansins ķ įvķsari sųk veršur lagdur fyri formansskap Lųgtingsins, sum, um mett veršur, at talan er um ógegniš, śtnevnir annan at višgera hetta įvķsa mįl.
§ 15. Umbošsmašurin kann krevja at verša loystur śr starvi viš seks mįnaša freist at galda frį seinasta degi ķ einum mįnaši.
7. Partur
Fyrisiting
§ 16. Umbošsmašurin setir og loysir śr starvi starvsfólk sķni.
§ 17. Tęr śtreišslur, iš standast av umbošsmansstovninum, verša jįttašar
į Lųgtingsins fķggjarlóg.
2. stk. Umbošsmašurin ger roknskap fyri virksemi stovnsins, hesin skal vera grannskošašur av grannskošara Lųgtingsins.
8. Partur
Ķgildisreglur
§ 18. Henda lóg kemur ķ gildi 1. januar įr 2001.
2. stk. Klagur um višurskifti ķ tķšarskeišinum 1. januar 2000 og til henda lóg kemur ķ gildi, kunnu kortini leggjast fyri umbošsmannin til višgeršar.


text:
2017: Per & Einar halda fram
Royndu verjuleikararnir Per Langgaard (25) og Einar Tróndargjógv (28) hava longt samstarvið við NSÍ. Báðir hava undirskrivað ein nýggjan 1-ára sáttmála.
Per hevur spælt 67 dystir í miðverjuni á besta NSÍ-liðnum. Hann hevur skorað tvey mál.
Einar hevur spælt heili 281 dystir í bestu deildini, so talan er um ein ógvuliga royndan leikara. Hóast verjukent útgangsstøði, so hevur Einar skorað 20 mál í bestu deildini.
NSÍ-hópurin er byrjaður at fyrireika seg til næsta kappingarár.
Vit síggja fram til enn eitt spennandi kappingarár við Løkin og kring klettarnar.


text:
Flott litsamanseting í samstarv við binda.fo
Hendan er at fáa í avmarkaðari nøgd.
Tógvið verur litað eftir bíleggjing. Tað tekur á leið 3 yrkadagar áðrenn tógvið verur sent.
o.b.s. Hav í huga at tógvi verur ikki heilt líka sum á myndini. Tað verur litað við hond, tíðskil er tað ógjørligt at fáa tað júst sum á myndini.
Myndir vera eisini vístar ymiskt alt eftir hvørjum skermi tú nýtir.
Um tógvið:
100% Merino
superwash
100 g
Uml 400m
Vegleiðandi stokkastødd 2,5mm / UK 13 / US 1
Bindifastleiki / gauge/ 28 eygu á 10 cm


text:
Skrivar tú trygging verður eisini leitað eftir øðrum endingum av orðinum sum t.d. tryggingar og tryggingarvirksemi.
Skrivar tú ?trygging verður leitað eftir orðum sum t.d. lívstrygging og lívstryggingar.
Skrivar tú ”trygging” verður einans leitað eftir júst hesum sniðnum av orðinum.
Kunngerð nr. 120 frá 21. november 1986 um serliga fuglaveiðu.
Vísandi til § 16, 2. stk. og § 21 í løgtingslóg nr. 27 frá 9. september 1954 um fuglaveiðu v.m. við seinni broytingum hevur landsstýrið fyrisett:
§ 1. Heimild landsstýrisins eftir § 21 í løgtingslógini um í vitskapligum ella almennnyttugum endamáli at geva ávís tíðarfreistað undantaksloyvi frá reglunum í §§ 17 og 18 sbr. § 19 verður løgd til Føroya Náttúrugripasavn.
2. stk. Heimild landsstýrisins eftir § 16, 2. stk. at veita undantaksloyvi til at draga lunda verður eisini løgd til Føroya Náttúrugripasavn.
§ 2. Gongur avgerðin hjá náttúrugripasavninum umsøkjaranum ímóti, kann hann skjóta málið inn fyri landsstýrið innan 4 vikur eftir, at avgerðin er komin umsøkjaranum í hendi.
2. stk. Málið verður at stíla til landsstýrið, men sent náttúrugripasavninum, sum sendir landsstýrinum málið við ummæli og tilfarinum, sum nýtt er í málinum.
§ 3. Kunngerðin kemur í gildi dagin eftir kunngerð.


text:
CCF 130 A
TSB E 12
1 Tað var greivin av Jansalín,
hann talar til faðir sín:
“Eg vil ríða mær upp á land,
at royna roysni mín.”
2 “Ríður tú tær upp á land,
sæli sonur mín,
har mant tú finna harran tann,
‘aidir uj bleadi’ skín.
3 Ríður tú tær upp á land,
eg sigi tær satt ífrá,
har mant tú finna harran tann,
eitur harra Ívar blá.
4 Eg skal finna tær hestin tann,
dugir tú hann at eiga,
so rennur hann tann tjúkka skara
sum eftir ta grønu heiði.
5 Eg skal geva tær hestin tann,
dugir tú hann at stýra,
so rennur hann eftir tann tjúkka skara,
sum eftir tann grøna líð.
6 Eg skal geva tær hjálmin tann,
tú tarvt ei binda í band,
fyrr enn tú finnur harran tann,
ið eitur harra Valuvant.”
7 Tað var greivin av Jansalín,
beyð sær út at ríða,
møtir honum harra Ívar blá
undir so grønar líðir.
8 Tað var greivin av Jansalín,
talar eitt orð so brátt:
“Hoyr tú, harra Ívar blá,
hvar svavst tú í nátt?”
9 “Í Lundini borg svav eg í nátt,
hví spyrt tú til mín?”
“Vilt tú, harra Ívar blá,
síggja seinasta dagin tín?”
10 Tað var harra Ívar blá,
hann vildi ikki undan flýggja,
setir hann oman á høvur sítt
trinnar hjálmar nýggjar.
11 Tað var greivin av Jansalín,
bant sítt høvuðband,
hjálmurin skar so sára við,
tað hoyrdi hans faðir í land.
12 Svaraði hertugin grammleiti:
“Dreingir leggið í minni!
Nú bant mín hin sæli sonur
sín hjálm í fyrsta sinni.”
13 Tað var greivin av Jansalín,
sínum svørði brá,
hann kleyv harra Ívar blá
sundur í lutir tvá.
14 Hann vá harra Ívar blá,
illa mundi honum tað líka,
hann vá niður í einum víggi
trinni kongaríki.
15 Hann vá harra Ívar blá,
illa mundi honum tað haga,
hann hevur borið skjold og svørð
allar sínar dagar.
16 So reið greivin av Jansalín
innan grøna líð,
hvørki gól tá eftir honum
heykur ella hýð.
17 So reið greivin av Jansalín
innan grøna lund,
hvørki gól tá eftir honum
heykur ella hund.
18 Hann fann eina moy í grønari lund,
vann henni einki mein,
býtti henni bæði gull og fæ,
bað hana ríða heim.
19 Frúgvin stendur í glasvindeyga,
sær hon út so víða,
hon sær sær ein frægan kappa
leikvøllinum ríða.
20 Hon sær sær ein frægan kappa
á leikvøllinum ríða:
“Tílíkan vildi eg kosið mær,
hevði tað staðið til mín.”
21 Hann hevði upp sína høgru hond,
gav henni høgg á tenn,
blóðið dreiv í barmin niður,
sóu tað mangir menn.
22 Svaraði greivin av Jansalín,
ríður eftir borgini fram:
“Er her nakar innanhallar,
Ívar hevna kann?
23 Eg vá harra Ívar blá,
illa mundi honum tað líka,
hann vá niður í einum víggi
trinni kongaríki.
24 Eg vá harra Ívar blá,
illa mundi honum tað haga,
hann hevur borið skjold og svørð
allar sínar dagar.”
25 Svaraði greivin av Jansalín,
ríður eftir borgini fram:
“Er her nakar innanhallar,
dystin ríða kann?”
26 Svaraði kongurin Valuvant,
stóð í einum kyrtli reyðum:
“Hví man greivin av Jansalín
so spyrjast um sín deyða?”
27 Tað var kongurin Valuvant,
hann vildi ikki undan flýggja,
setir hann oman á høvur sítt
trinnar hjálmar nýggjar.
28 Tað var greivin av Jansalín,
bindur sítt høvurband,
hjálmurin skar so sára við,
tað hoyrdi hans faðir í land.
29 Svaraði hertugin grammleiti:
“Dreingir, leggið í minni!
Nú bant mín hin sæli sonur
sín hjálm í annað sinni.”
30 Tað var greivin av Jansalín,
upp sínum svørði brá,
hitt var kongurin Valuvant,
fyri hans fótum lá.
31 Tað var kongurin Valuvant,
hann bað hann ikki lata seg doya:
“Eg gevi tær jomfrú Sólitu,
sjálvs mína festarmoy.”
32 “Gevur tú mær jomfrú Sólitu,
festarmoynna tína,
eg gevi tær jomfrú Dalitu moy,
so væna systur mína.”
33 Tað var greivin av Jansalín,
beyð sær út at ríða,
møtir hann sínum sæla faðir
við átjan hundrað at stríða.
34 Møtir hann sínum sæla faðir
við átjan hundrað at stríða:
“Hoyr tað, tú mín sæli sonur,
hevur tú roysni flýggjað?”
35 “Eg vá harra Ívar blá,
illa mundi honum tað haga,
hann hevur borið skjold og svørð
allar sínar dagar.
36 Eg vá harra Ívar blá,
illa mundi honum tað líka,
hann vá niður í einum víggi
trinni kongaríki.
37 Tað var kongurin Valuvant,
hann bað meg ikki lata seg doya,
hann gav mær jomfrú Sólitu,
sjálvs hans festarmoy.
38 Hann gav mær jomfrú Sólitu,
festarmoynna sína,
eg gav honum jomfrú Dalitu moy,
so væna systur mína.”
39 Tað var greivin av Jansalín,
hann var av kongakyni,
møtir honum Ísin konungur
við ellivu sínum synum.
40 Vænir eru Ísins synir,
hvar ið teir beita brandi,
av ber greivin av Jansalín,
kappin av tí landi.
41 Vænir eru Ísins synir,
hvar ið teir sita á hesti,
av ber greivin av Jansalín,
tann avrekskappi reysti.
CCF 130 A
TSB E 12
Handrit: Savn Hammershaimbs (AM. Access. 4).
Útgávur:
1. Danmarks gamle Folkeviser IV. Udgivet 1869-83 af Svend Grundtvig , s. 737.
2. Dimmalætting nr. 7 ff. 1885.
3. Føroya kvæði, (N. Djurhuus greiddi til útgávu 1972), Band VI, s. 80.
4. Føroya kvæði (Inngangur og úrtøk eftir Dánjal Niclasen, 2003) 28. bind, s. 8.
Heimild: Úr Suðuroy: Johan Hendrik Schrøter (1771-1851), Vági.
Gansalín greivi sigur mammu síni (cF: pápa sínum), at hann vil sleppa at royna styrki sína í bardaga. Hon gevur honum ross, og hann fer av stað. Hann møtir manni og drepur hann, og stutt aftaná er hann í hornatøkum við ein annan mann. (D, F: Bardagin hoyrist so langt sum heim til Gansalín og teirra). Hann sigrar á mótstøðumanninum (cF: drepur hann, N: teir eru javnir), og hin bjóðar honum unnustu sína (N: systur sína; D: Gansalín tekur ikki av og kjósar sær systrina í staðin. N, F: Hin maðurin fær systur Gansalín afturfyri) - D, N: Brúdleyp verður hildið, og brúðurin (N: brúðargentan) dugir sær ikki magamát. cD, N: Hon drepur fleiri av monnunum, ið eru gestir har, cN: og hetta fær øði í Virgar Valintsson, sum drepur hana. - F: Gansalín giftist. Á heimleið við brúður síni møtir hann pápa sínum, sum er farin av stað við einum heri at hevna Gansalín, sum teir halda er dripin.
á føroyskum: CCF 130 Greivin av Jansalín (eisini á donskum og norskum)


text:
Korona: soleiðis tekur tryggingin við
Skalt tú ferðast? Her sært tú, hvussu tú skalt bera teg at, um tú hevur bílagt eina ferð til eitt land, ið er rakt av koronavirusi.
Støðan broytist skjótt, og tí mæla vit tær til at fylgja við á heimasíðuni hjá danska uttanríkismálaráðnum, sum verður dagførd so hvørt.
Soleiðis ert tú tryggjað/ur
Um tú hevur eina ferðatrygging við avboðstrygging ella eitt Mastercard við avboðsfulnaði, kanst tú fáa endurgjald fyri eina avlýsta ferð, um økið, ið tú skalt til, er rakt av koronavirusi, og um danska uttanríkismálaráðið frámælir ferðing til økið.
Um tað framvegis ikki verður mælt frá at ferðast til landið ella økið, ið tú skalt til, kanst tú ikki fáa endurgjald, um tú velur at avlýsa ferðina.
Meira at vita
Vit bjóða tryggingar gjøgnum Trygd, og harumframt hava nógvir av okkara kundum eina trygging gjøgnum Mastercard. Tú kanst fáa meira at vita um, hvussu tú ert tryggjað/ur her:


text:
Heimildarfilmur um Katarinu Nolsøe, sum varð framleiddur á filmsskeiðnum Klippfisk Bootcamp í apríl 2019. Klippfisk skipaði fyri skeiðnum í samstarvi við Tórshavnar Kvøldskúla.
Heimildarfilmurin “Aldan gongur høgt” snýr seg um sjónleikarinnuna Katarinu Nolsøe og hennara upplivingar við tunglyndi. Katarina hevur fyri stuttum útgivið bók og skrivað sjónleikin “Leitanin eftir at vera”, sum snúgva seg um sama evni.
Leikstjóri: Tórálvur Guldbrandsø Tórgarð
Fotografur: Fríði Birgisson Olsen
B-foto, ljóð, ljós og eftirframleiðsla: Brandur Teitsson


text:
Talan er um eitt farloyvisstarv fulla tíð. Starvið verður sett 1. juni 2021 og fram til 1. juni 2022.
Arbeiðsuppgávur
Sum sosialráðgevi á Barnaverndarstovu Føroya verður tú partur av einum toymi við sálarfrøðingi og løgfrøðingi. Tú fert at hava høvuðsábyrgdina av umsitingarligu uppgávunum á stovninum, og stórur partur av arbeiðstíðini verður arbeiðið við góðkenning og eftirlitsvitjanum hjá fosturfamiljum. Umframt hetta fert tú at hava ein samskipandi leiklut í Barnahúsinum.
Førleikakrøv
Útbúgving sum sosialráðgevi.
Væntanir
Vit vænta, at tær dámar væl beinleiðis samband við fólk, og at tú dugir væl at leggja til rættis og samskipa. Væntað verður somuleiðis, at tú hevur fyrisitingarligar royndir og dugir væl at orða teg í skrift og talu. Tú ert ágrýtin, áhaldandi, nýhugsandi og hevur hug og evni at arbeiða tvørtur um fak, deildir og stovnar.
Vit kunnu bjóða
Vit kunnu bjóða tær eitt avbjóðandi, fjølbroytt og spennandi starv, har møguleikar eru fyri bæði fakligari og persónligari menning, og har uppgávurnar eru nógvar og ymiskar.
Setanar- og lønarviðurskifti
Starvið verður sett eftir sáttmála millum Kommunala Arbeiðsgevarafelagið og Starvsfelagið.
Umsókn
Tú søkir starvið við at senda umsókn til ob@bvs.fo.
Freist
Umsóknir skulu vera okkum í hendi í seinasta lagi hósdagin tann 13. mai 2021 kl. 23.00.
Fleiri upplýsingar
Vilt tú hava fleiri upplýsingar um starvið, ber til at venda tær til Oddbjørg Balle, leiðara á Barnaverndarstovu Føroya, á tlf. 225696 ella til Eyðun Christiansen, stjóra í Kommunufelagnum, á tlf. 282480.


text:
Í morgin, hósdagin 27. juni, byrjar ferðin hjá Team Rynkeby Føroyum 2019 til París. Á ferðini úr Klaksvík verður vitja á Toftum. Súkklarnir verða á Toftum, við Undirhúsið á Toftagjógv, kl. 13.00, har borgarstjórin í Nes kommunu tekur ímóti og sigur nøkur orð. Eisini umboð frá Rynkeby sigur nøkur orð.
Sjálv ferðin byrjar við almennum tiltaki í Helnabrekku í Klaksvík fyrrapartin hósdagin. Síðani verður súkklað til Toftir, Saltangará og Oyrabakka, áðrenn Team Rynkeby Føroyar kemur til Havnar, har móttøka verður í Reinsarínum frá klokka 17.45. Øll eru vælkomin at heilsa uppá.
Tað eru 54 súkklarar við á liðnum hjá Team Rynkeby Føroyum í ár.
Seinni um kvøldið fer alt Team Rynkeby Føroyar liðið umboð á Norrøna til Hirtshals. Team Rynkeby Føroyar kemur eftir ætlan á mál í franska høvðusstaðnum leygardagin 6. juli.


text:
Bókagarður gav í árunum 1998 til 2005 út kvæðaútgávuna FØROYA KVÆÐI
í 37 bindum. Hetta er uppafturprent av meginverkinum CORPUS
CARMINUM FÆROENSIUM, sum Napolon Djurhuus og Christian Matras
ritstjórnaðu. Avmarkað nøgd av verkinum er eftir, og tað er rættiliga sannlíkt,
at tað verður ikki uppafturprentað. Sláið Ring er í tí hepnu støðu at kunna bjóða
limunum í dansifeløgunum øll 37 kvæðabindini fyri einans kr. 1.000.! Tilboðið er galdandi fram til 18. jan 2014.
Teir limir, sum eru áhugaðir kunnu bíleggja Føroya Kvæði við at senda ein teldupost til jonleif.johannesen@skulin.fo áðrenn 18. jan 2014.
Talan er um avmarkaðað nøgd, og “Først til møllen prinsippi” er galdandi.
Føroya Kvæði verður limunum í hendi uml. 1 februar 2014.


text:
Dagførd útgáva av topografiska kortinum
Topografiska kortið, sum er tøkt á kortal.fo, er nú dagført við bygningum og vegum. Haraftrat eru nú eisini hagagøtur, varðar, hamrar og gjáir við á kortinum. Somuleiðis hevur kortið nú fingið nýtt snið.
Tað var í 2019 at Føroyar yvirtóku kortleggingina á landi. Nýggjasta kortið tá var fjórða útgávan (Útgáva 4.0) av topografiska kortinum, sum var framleidd av SDFE (Styrelsen for Dataforsyning og Effektivisering) í Danmark úr fylgisveinamyndum frá 2015. Kortið var einans talgilt og ikki prentað í lutfallinum 1:20.000, sum áður hevur verið vanligt við eldri útgávunum.
Seinastu mánaðirnar hevur Umhvørvisstovan arbeitt við at betra um og dagføra kortið, sum nú er útkomið í útgávu 4.8.
Fyri at gera tað lættari at síggja ymisku upplýsingarnar á kortinum, so sum staðarnøvn og lendissløg, er sniðið eisini broytt. Teknlýsing sæst á Føroyakort:
www.foroyakort.fo/um-foroyakort/teknlysingar/
Ætlanin við nýggja sniðinum er eisini at fáa kortið at virka meira dynamiskt á netinum, so kortið kann vísast í ymsum støddum.
Her eru nøkur dømi um broytingar, sum higartil eru gjørdar:
Varðar og hagagøtur eru nú við á kortinum
Hamrar og gjáir eru nú við á kortinum
Bygningar verða nú støðugt dagførdir úr bygningsskránni hjá Umhvørvisstovuni
Vegir verða nú støðugt dagførdir úr vegaskránni hjá Umhvørvisstovuni eins og nýggj flokking er gjørd
Vindmyllur og luftleiðingar verða nú heintaðar frá dagførdum keldum
Tyrlupallar eru dagførdir
Arbeitt verður framhaldandi við at betra og dagføra kortið.


text:
IRF – Hevur tú ongar posar eftir ?
Hevur tú ongan posa eftir?
IRF ber nýggjar posar út í viku 12 og 13.
Í viku 12 verða grá rull borin út, og í víku 13 verða tey hvítu rullini borin út.
Tvær ferðir árliga verða 28 gráir posar bornir út. Hetta strekkir til, at IRF heintar ein posa um vikuna, umframt at hvørt húski hevur tveir eykaposar til hvørt hálvár.
Tá 6 fólk ella fleiri eru í húskinum, hevur tú rætt til fleiri posar, og fært tú teir við at boða kommununi frá. Síðani boðar kommunan IRF frá, sum skrásetir tykkum sum stórt húskið.
Manglar tú posar áðrenn viku 12, eru ov nógvir posar nýttir.
Innsavnararnir hjá IRF taka bert gráu og hvítu posarnar frá IRF og ikki aðrar svartar ella gráar posar.
Hvítu posarnir hjá IRF skulu bert nýtast til reint papp og pappír. Er annað burturkast í, verða teir ikki tiknir.
Góð ráð til tín, ið ikki fær posarnar at strekkja
Nýt ikki posarnar til annað enn ruskstativið – annars fert tú at mangla.
Skil pappír og papp frá, t.d. allar smáeskjur frá húsarhaldinum – nýt hvíta IRF posan til hetta
Skil konservesdósir og annað smátt jarn frá – lat hetta í jarnbingjuna á endurnýtsluplássinum
Skil elektronikk og leidningar frá – lat hetta í reyða IRF posan ella á endurnýtsluplássið.
Skil serliga dálkandi burturkast frá – lat hetta í reyða IRF posan ella á endurnýtsluplássið. Hvat kann eg annars lata í reyða posan?
Kommunal endurnýtslupláss
Hevur tú størri nøgdir av burturkasti, verður víst til kommunala endurnýtsluplássið.
Bingjuleiga
Skalt tú byggja, umvæla ella møguliga rudda ein heilan kjallara/loft, er eisini møguligt at leiga ein bingju frá IRF.


text:
Tíðindi
01-10-2021
Við 37 tíma arbeiðsviku fáa vit størri trivnað á arbeiðsmarknaðinum og meira tíð saman við familjuni. Við styttri arbeiðsviku verður føroyski arbeiðsmarknaðurin eisini betri kappingarførur í mun til at fáa arbeiðsmegi. Hetta eru nakrar av niðurstøðunum í stóru kanningini, “37 Tíma arbeiðsvika, fyrimunir og kostnaður”, ið Jan Otto S. Holm, búskapar- og fíggjarfrøðingur, og Regin Berg, stjórnmálafrøðingur, leggja fram í Smæruni týsdagin 5. oktober kl. 14:00.
Ein styttri arbeiðsvika gagnar allari familjuni. Styttri arbeiðstíð merkir minni tíðartrýst, betri umstøður til húsarhaldið, og meira yvirskot at hjálpa og stuðla hvør øðrum. Royndir úr Íslandi og aðrastaðni vísa, at um arbeiðsdagurin er styttri, eru børnini meira saman við foreldrunum og sínum nærmastu. Jaliga ávirkanin sást aftur í gerandisdegnum á dagstovnum og skúlum, tí børnini høvdu ein minni strongdan gerandisdag.
Arbeiðstíðin spælir alsamt størri leiklut, tá fólk velja sær arbeiði, og tí hevur arbeiðsvikan ávirkan, tá tað snýr seg um kappingina um arbeiðsmegi. Í Danmark hava flestu starvsfólk á almenna arbeiðsmarknaðinum eina 37 tíma arbeiðsviku, íroknað matarsteðg, og hetta kann ávirka, hvar fólk við familju velja at arbeiða.
Í einum framtíðar arbeiðsmarknaði hevur ein styttri arbeiðsvika gagnliga ávirkan. Kanningar staðfesta aftur og aftur, at styttri arbeiðsvika hevur við sær minni sjúkrafráveru, minni kropsliga pínu og minni sálarligt trýst, og tí eru fólk betri fyri. Hetta minkar eisini um trýstið á vælferðartænasturnar.
Tey, ið varða av kanningini eru:
Fakfelagssamstarvið (Akademikarafelag Føroya, Felagið Føroyskir Sjúkrarøktarfrøðingar, Føroya Lærarafelag, Føroya Pedagogfelag, Havnar Arbeiðskvinnufelag og Starvsfelagið), Heilsuhjálparafelag Føroya og Heilsurøktarafelagið
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
- Tíðindi, mentan og ítróttur
Lata meiri upp - áskoðarar til ítróttatiltøk
Landsstýrið hevur gjørt av at lata samfelagið varisliga uppaftur. Seinastu vikuna hevur ferðin verið nakað minni.
Yvirskipað verður farið til tey tilmæli, sum vóru galdandi fyri viku síðani.
Hetta merkir í stuttum:
- Ítróttatiltøk kunnu aftur fyriskipast við áskoðararum, tó undir skipaðum viðurskiftum.
- Størri almenn og privat tiltøk kunnu haldast, um neyðuga frástøðan kann tryggjast. Fert tú út millum fólk, sum tú vanliga ikki ert saman við, verður staðiliga mælt til, at tú letur teg kanna frammanundan.
Heilsufakligu myndugleikarnir halda ikki, at tað er ráðiligt, at náttarlívið hevur opið hetta vikuskiftið, tí enn ikki er fult tamarhald á verandi smittukeldum.
- Vit halda, at tað er ráðiligt at lata varisliga uppaftur. Nú ræður um, at vit í felag taka seinastu tøkini, sigur Bárður á Steig Nielsen, løgmaður, í tíðindaskrivi.
Sí eisini


text:
Lógir fyri Felagið HB-stuðlar
Soleiðis fyrstu ferð samtyktar á aðalfundi 27. apríl 1980, síðani broyttar á aðalfundi 25. februar 1990, 20. desember 2005 og 13. juli 2007.
§ 1. Navn og heimstaður
Navn felagsins er HB-Stuðlar. Heimstaður felagsins og tingstaður er Tórshavn.
§ 2. Endamál
Endamál felagsins er at stuðla Havnar Bóltfelag.
§ 3. Limaskapur
Limaskapur er opin fyri øllum viðhaldsfólkum Havnar Bóltfelags.
§ 4. Gjøld til felagið
Limir gjalda lima- og stuðulsgjald eina ferð um mánaðin.
§ 5. Skipan
Hægsti myndugleiki er árligi aðalfundurin, ið hildin verður í mars mánaði sambært § 6. Boðað verður til fundar 14 dagar frammanundan, antin við brævi ella við lýsing. Fundarskráin verður fráboðað saman við fundarboðum. Avgerðir á aðalfundi og eykaaðalfundi verða gjørdar við vanligum meiriluta.
Fundurin ger av, um atkvøðugreiðslan skal vera skrivlig ella við handsupprættan.
§ 6. Aðalfundurin
Aðalfundurin verður hildin eftir hesi skrá:
- Val av fundarstjóra.
- Formaðurin greiðir frá farna árinum.
- Grannskoðaður roknskapur verður lagdur fram til samtyktar.
- Møgulig uppskot frá nevndini.
- Val av nevnd og 2 tiltakslimum. Nevndin telur 5-7 limir. Annaðhvørt ár verða valdir 2-3 og annaðhvørt 3-4.
- Val av grannskoðara og tiltaksgrannskoðara.
- Ymiskt
§ 7. Nevndin
Nevndin skipar seg sjálv, tá ið aðalfundurin er av, við formanni, skrivara og kassameistara.
Felagið verður teknað av formanninum og skrivaranum í felag ella av allari nevndini.
Til at keypa, selja ella veðseta ogn krevst nevndarsamtykt og undirskrift á viðkomandi skjøl av formanninum og skrivaranum í felag.
§ 8. Eykaaðalfundur
Boðað verður til eykaaðalfundar, tá ið meirilutin av nevndini ella 10 limir biðja um tað.
§ 9. Lógarbroyting
Lógarbroyting kann bert fara fram á aðalfundi ella á eykaaðalfundi.
§ 10. Uppathald
Heldur felagið uppat, falla møguligar ognir felagsins til Havnar Bóltfelag.
Útgreinan av § 4:
Á aðalfundi 25. februar 1990 varð viðtikið, at lima- og stuðulsgjaldið verður ásett til:
- Í minsta lagi kr. 40,00 hvønn mánaða
- Í minsta lagi kr. 20,00 hvønn mánaða fyri lesandi og leikarar.
Nevndin hevur heimild til at skipa fyri serligum tiltøkum at útvega pening, umhonheldur tað vera neyðugt.


text:
Tórshavn Marathon er ikki bara Tórshavn Marathon. Hetta er eisini dagurin, tá føroyameistararnir í maratonrenning skulu finnast. Hóast talan so dyggiliga er um metluttøku til Tórshavn Marathon í ár, so sæst hetta ikki aftur í talinum á føroyingum, sum renna fult maraton og harvið eru við í kappingini um føroyameistaraheitið. Føroyingar renna sera nógv maraton uttanlands, og er tað ein stórur partur av orsøkini til, at so fáir eru við í FM.
Upp móti 600 verða við til maraton, ½ maraton og ½ gongumaraton. Men av øllum hesum stóra skara eru bert seks kvinnur og 19 menn, sum kappast um føroyameistaraheitið í maraton. Bert limir í føroysku feløgunum kunnu kappast um FM heitið.
Hjá kvinnunum verður dramatikkur fyri allar pengarnar. Tær báðar Ann Thomsen og Krista Nielsen úr Bragdinum, sum júst hava runnið Hamborg Marathon, eru favorittar, meðan Astrid Joensen eisini verður spádd eitt pláss á pallinum. Ann og Krista runnu báðar upp til sítt allarbesta í Hamborg, har bert tveir minuttir vóru millum teirra – Krista hin fremra. So tær báðar verða drottningarnar í hesum maratonfeltinum. Spennandi um onkrar av teimum útlendsku eisini blanda seg í kappingina. Tað kann væl hugsast. Rigmor N. Arge, sum hevur vunnið Tórshavn Marathon fleiri ferðir og eisini er verandi føroyameistari, er nú í Svøríki, har hon sunnudagin skal renna Stockholm Marathon.
Hesar fýra rennivinkurnar eru mangan brattan farnar. Ann Thomsen og Krista Nielsen, longst til vinstru, eru nú størstu FM favorittarnir í maraton.
Hjá monnunum er Eirikur Hansen favorittur. Hetta hóast Martin Gravesen er við, og eisini hevur víst góðan form í seinastuni. Men tað sum Eirikur vísti til FM í ½ maraton í Klaksvík herfyri, ger hann til greiðan favoritt. Og ikki bara tað. Rutumetið hjá Cecil Weihe stendur fyri skotum, og hongur í einum klønum tráði. Rakar Eirikur veruliga dagin, kann hugsast at hann rennur undir 2.45 tímar, sum er fýra minuttir undir galdandi rutumeti.
1.15.11 til FM ½ maraton í Klaksví herfyri ger Eirik Hansen til FM-favorit. Kann hann taka bæði FM-heiti og rutumet?
Cecil Weihe er eisini við. og meðan Martin Gravesen nokk verður tann, sum fer at trýsta Eirik harðast, so verður tað nokk Cecil, sum fer at trýsta Martin harðast. Men í hølunum á teimum koma sterku rennararnir Niels Poulsen, Lau Jensen og eisini Pauli Johannesen og Uni Svabo Joensen. 42 kilometrar er langur teinur, og við nógvu brekkunum, kann alt henda. Nú bíða vit bara teir seinastu tímarnar, til nýggju føroyameistararnir verða funnir.
Startlistarnir síggja soleiðis út. Manglar onkur á listanum, verða tey biðin um at siga fyrireikarunum áðrenn kappingin byrjar. Hetta kann m.a. gerast við at ringja til Hall Holm (undirritaða) á tlf. 228 338


text:
Javnaðarflokkurin sær sjálvum líkur
31. august 2017
Sambandsflokkin veitst tú, hvar tú hevur. Flokkurin gamblar ikki við rættindum hjá føroyingum
Í grundini hevur Javnaðarflokkurin ongan politikk og stevnu um Ríkisfelsgsskapin, men ríður altíð á tveimum hestum, loysing og samband í senn. Tó upp undir hvørt val í tvíspor á sambandshestinum.
Vit sóðu tað eisini upp undir seinasta løgtingsval, har Javnaðarflokkurin yvirhálaði í høgru síðu, so sambandskur hann var.
Eftir valið var alt gloymt.
Fyrst var umráðandi fyri Javnaðarflokkin at fastfrysta blokkin. Síðani allar yvirtøkurnar. Harumframt lovaði Javnaðurin Tjóðveldinum nýggja Grundlóg ella sonevnda ”stjórnarskipan” fyri Føroyar, sum setur beina kós móti loysing.
Umframt alt annað gav Javnaðarflokkurin eisini Tjóðveldi loyvi til at spæla sær við fiskivinnuna og alivinnuna – vinnur, sum veruliga hava fótað sær, aftan á javnaðar- og tjóðveldishúsagangin fyrst í 90-árunum.
Skemt
Fólk hildu tað verað skemt, tá ið løgmaður sendi til hoyringar ein tekst av Tjóðveldisgrundlógini, men uttan eina ta einastu viðmerking, so sum lógin krevur.
Hvussu heldur formaðurin í Javnaðarflokkinum, at Palliba og Marsanna skulu geva hoyringssvar, uttan at hava sæð nakrar viðmerkingar? Eisini aftaná at førandi føroyskir advokatar mæla løgmanni til at goyma burtur uppskotið, so hann ikki ger Føroya fólki fyri skommum?
Tú veitst hvar tú hevur Sambandsflokkin
Blaðstjórin á Sosialinum – saman við Pipar og Salt – heldur, at tá ið danski forsætisráðharrin, Lars Løkke Rasmussen, ikki beinleiðis leggur seg tvørt fyri, so eigur Sambandsflokkurin at taka undir.
Her taka teir so dyggiliga feil.
Sambandsflokkurin meinar nakað við Ríkisfelagsskapin og letur seg ikki stýra av undanstøkking. Tað er ikki sum hjá Javnaðarflokkinum bara upp undir val.
Sambandsflokkin veitst tú, hvar tú hevur. Flokkurin gamblar ikki við rættindum hjá føroyingum.
Skrivar seg úr beinleiðis konfrontatión
Annars sigur forsætisráðharrin í svari sínum ymiskt, sum burdi fingið Javnaðflokkin at umhugsa seg minst tvær ferðir aftrat. Eitt er, at Ríkisfelagsskapurin er reinsaður út úr ”stjórnarskipanini”.
Ein krystalklárur boðskapur er, at um viðurskifti í føroysku ”stjórnarskipanini” eru í stríð við Ríkisgrundlógina, so fáa tey ikki rættarvirknað. Tá er talan um ein sonevndan ”nullitet”.
Hetta er eisini ein máti at skriva seg burtur úr trupuleikunum í fyrstu syftu, so forsætisráðharrin ikki skal koma í beinleiðis konflikt við 14. september-samgonguna, og so vónar hann, at Løgtingið greiður fløkjuna, so málið kann haldast heima í Føroyum.
Víð síðuna av og undir
At formaðurin í Javnaðarflokkinum nú bæði heldur, at ”stjórnarskipanin” skal vera við síðuna av og viðhvørt undir Ríkisgrundlógini, meðan Tjóðveldi bukar sama formann í høvdið við síni avgerð um, at ”stjórnarskipanin” er oman fyri Ríkisgrundlógina, vísir bara, hvussu Javnaðarflokkurin skinklar og vinglar í Ríkisfelagsskapinum.
Við hesi politisku sminku ger formaðurin í Javnaðarflokkinum seg til láturs úti millum fólk, sum í flestu førum eisini eru ørkymlað av vinglinum.
Men hvat blaðstjórin á Sosialinum og Pipar og Salt kunnu finna uppá ímeðan, má bara vísa seg.
Livst so spyrst.
Edmund Joensen
løgtingsmaður fyri Sambandsflokkin
RN
Aftur


text:
Hetta fyrsta “Atlantic Open” má sigast at vera rættiliga væleydnað, nú vit longu fyrsta kvøldið fingu trý afturat undir kravtíðir til Oyggjaleikir 2019 á Gibraltar, umframt at fleiri onnur staðfestu sína styrki sum oyggjaleikakandidatar, og onnur vóru líka við.
Fyrst svam Rebekka Trygvadóttir úr Ægir seg undir kravtíðina í 400 blandað, við at svimja 5:03.07 har kravið er 5:05.27.
Seinni svam Elisabeth Erlendsdóttir úr Havnar Svimjifelag seg undir kravtíðina í 50 rygg, við tíðini 29.89 har kravið er 29.95.
Og at enda svam Johan Nónskarð Dam úr Havnar Svimjifelag seg undir kravtíðina í 1500 frí, við at svimja 15:48.40 har kravið er 15:57.77.
‘The usual suspects’ gjørdu eisini vart við seg, Signhild Joensen úr Ægir við 29.18 í 50 rygg og 1:01.84 í 100 rygg, og Vár Eidesgaard úr Havnar Svimjifelag við 16:53.02 og føroyskum meti í 1500 frí, báðar í greinum sum tær longu eru kvalifiseraðar í, meðan Rókur Trygvason úr Ægir legði 100 bringu afturat hjá sær, við tíðini 1:03.99 har oyggjaleikakravið er 1:04.95.
Og tey vóru onnur sum vóru nær við.
Einans 400 blandað og 1500 frí vórðu endaliga avgreiddar kappingar í kvøld, og skjótastu svimjarar fáa tí kjans aftur í annaðkvøld ella sunnukvøldið, at royna eftir kravtíðum í greinunum 50 rygg, 100 bringu og 100 rygg.
Tey eru nú 11 sum hava klárað kravtíð til Oyggjaleikir 2019 – 6 kvinnur og 5 menn – ið sum kunnugt eru meðaltíð av bronsutíðum frá trimum teimum seinastu Oyggjaleikum.
Vit hava sostatt týðiligvís heiðursmerkjakandidatar til eisini Oyggjaleikir á Gibraltar, og vit fáa vónandi onkran afturat á liðið áðrenn vikuskiftið er av.
Imponerandi !


text:
Her eru úrslitini frá Atlantic Open 2021, sum Svimjisamband Føroya og Suðuroyar Svimjifelag skipaðu fyri í Páls Høll í Vági, nú hin 11. til 13. juni 2021, við góðari hjálp frá eisini restini av føroysku svimjifeløgunum.
Úrslitini síggjast eisini her á livetiming.se umframt her á SwimRankings
Hagtøl
Alt í alt vóru tey 55 svimjarar og 28 lið úr 5 feløgum sum royndu seg tilsamans 492 ferðir í 36 kappingum, hesar 5 stevnupartarnar á Atlantic Open 2021.
Heiðursmerkjabýti millum feløg
Bestu avrik
Elisabeth Erlendsdóttir úr Havnar Svimjifelag átti besta avrik av øllum, tá ið hon við tíðini 30.81 sekund í 50 metra ryggsvimjing svam seg til 671 FINA stig. Bartal E. Eidesgaard átti besta avrikið hjá monnum, tá ið hann við tíðini 54.40 í 100 metra frísvimjing svam seg til 641 FINA stig.
Kravtíð til altjóða stevnu
Lea Osberg Højsted úr Ægir kláraði kravtíð til Norðurlendsku Meistarastevnuna fyri Ung 2021, tá ið hon svam 1:18.44 í 100 metra bringusvimjing, har kravtíðin var 1:18.55. NMU 2021 verður í Klaipeda í Litava hin 10. og 11. juli 2021.
Næsta stevna
Næsta stevna her heima verður FM á langgeil 2021, í Páls Høll í Vági hin 9. til 11. juli 2021, nú sum partur av Føroyaleikum. Hetta er tá eisini síðsta stevna her heima í hesum svimjiári, um somu tíð sum EJM er í Rom í Italia hin 6. til 11. juli 2021, og NMU í Klaipeda í Litava hin 10. og 11. juli.


text:
Franklin D. Roosevelt
Franklin Delano Roosevelt (føddur 30. januar 1882 í New York – deyður 12. apríl 1945 í Georgia) var 32. forseti í Sambandsríki Amerika. Roosevelt varð afturvaldur í 1936, í 1940 og aftur í 1944. Roosecelt doyði 12. apríl 1945 í Georgia. Nakað eftir deyða hansara var tann reglan samtykt, at eingin forseti mátti sita longur enn tvey valskeið. Hetta varð gjørt til tess at tryggja, at eingin forseti gjørdist so sterkur, at hann fekk ov nógv vald á Kongressini og stakríkjamyndugleikunum.
Roosevelt dugdi stak væl at nýta fjølmiðlarnar. Í tiltiknu røðum sínum kom hann á tal við meginpartin av amerikanska fólkinum, og tey stuðlaðu honum dyggiliga.
New Deal-politikkur Roosevelts[rætta | rætta wikitekst]
Undir valstríðinum hevði hann nýtt rakstrarrópið "New Deal", t.v.s. at kortini skuldu gevast av nýggjum til tess at fáa USA búskaparliga aftur á føtur. "New Deal"-politikkur hansara eydnaðist bara fyri ein part, tí hann fekk ikki vent gongdini av álvara, men hann fekk gjørt tað, at kreppan ikki vaks. Tað var ikki fyrr enn ímóti endanum av 1930-árunum, at amerikanski búskapurin rættiliga fór í gongd aftur, og tá var tað hernaðardubbingin, ið beindi fyri arbeiðsloysinum.
Hesi tiltøk gjørdu, at Rooseveltstjórnin kom í hornatøkur við amerikanska hægstarættin, sum í 1935 gjørdi úrskurð, ið segði, at fleiri av tiltøkunum hjá Rooseveltstjórnini vóru ikki í samstarvi við stýrisskipanina, men tá ið Roosevelt varð afturvaldur í 1936, fjaraði mótstøðan burtur.
Roosevelt setti hesi tiltøk í verk fyri at basa arbeiðsloysinum:
- Nýggjar landbúnaðarlógir vórðu settar í gildi, sum góvu bóndunum stuðul at minka um dyrkilendið til tess at minka um ovurframleiðsluna, sum skuldu hava við sær, at prísurin á landbúnaðarvørum hækkaði.
- Dollarin varð niðurskrivaður, soleiðis at amerikanskar vørur gjørdust bíligari á heimsmarknaðinum, og ávis inflatión var sett í verk, sum skuldi hjálpa til at fáa vinnutólini í gongd aftur.
- Stór almenn arbeiði vórðu sett í verk.
- Yrkisfeløgini fingu óskerdan rætt sjálvi at gera sáttmálar við arbeiðsgevararnar, og úrslitið varð, at loft varð lagt á arbeiðstíðina (40 tíma vika), og gólv varð lagt undir arbeiðslønina - minstaløn.
- Bankakervið, ið var meint rakt av kreppuni, varð endurskipað. Bankar, ið vóru farnir á heysin, sluppu ikki at lata uppaftur, og hinir bankarnir fingu ríkisveðhald, soleiðis at fólk ikki høvdu fyri neyðini at bera ótta fyri, at tann peningur, ið tey høvdu standandi í bankunum, var í vanda.
Keldur[rætta | rætta wikitekst]


text:
Sláið ring
Ein lítil bók við kendum, væl dámdum tekstum til barnadans men eisini tveimum nýggjum kvæðum av Bergljót av Skarði. Annað er Risin og Kellingin,sum verður kvøðið í barnadansi ymsastaðni. Hitt, Kongadóttirin í Nólsoy, hevur ikki verið frammi fyrr. Í Skotlandi har talast mangt, og søgurnar vaksa í hvørjum, sjálvt kongur hoyrir tey tíðindi um kongadóttir í Føroyum. "Kongadóttirin í Nólsoy"
Dáta um bókina
- Rithøvundur | Turið Sigurðadóttir
- Útgávurár | 2015
- ISBN | 978-99918-865-3-4
- Tøk | Bókin er útseld
- Bólkur | Skaldskapur í bundnum máli


text:
Sí øll úrslitini frá Betri Stórkapping 2 í gjár niðanfyri. 29.05.21 Betri Stórkapping 2…
Kast
-
-
Eftir eina væleydnaða BETRI Stórkapping 1 á Tórsbreyt seinasta leygardag er longu tíð at…
-
BETRI stórkapping 1 var á Tórsbreyt í dag. Sí øll úrslitini á leinkjunum niðanfyri.…
-
Bragdið, í samstarvi við Hvirluna, skipar fyri opnum kappingum í frælsum ítrótti á Tórsbreyt…
-
Altjóða luttøkaFÍFKastLandsliðLopMetNýggjastu tíðindiRenningÚrslit
DMU 2020: Føroyingar gjørdu um seg og vunnu 5 gull-, 5 silvur- og 4 bronsuheiðursmerkir
Farna vikuskifti var DMU fyri 16-22 ára gomul hildið á hugnaliga Skovdalen Atletikstadion í…
-
Góð luttøka og nógv góð úrslit vóru at síggja til FMU. 65 íðkarar høvdu…
-
Í kvøld kl. 17.30 byrjaði FM fyri ung við rimarenningum. Í morgin kl. 11.00…
-
Leygar- og sunnudagin 22. og 23. august verður FM fyri vaksin hildið á Tórsbreyt.…
-
Leygardagin kl. 12.30 verður triðja og seinasta umfar í Betri Stórkappingini hildið á Tórsbreyt.…
-
FÍFKastLopNýggjastu tíðindiRenningÚrslit
Væleydnaður dagur við Roster og stroyming, og fleiri góð úrslit
Í dag bleiv fyrsta umfar í Betri Stórkappingini hildið á Tórsbreyt. Heilt fitt av…


text:
Skótalóg og lyfti
Skótalógin:
1. Ein skóti tosar altíð satt
2. Ein skóti er trúgvur móti landi sínum, foreldrum og leiðarum
3. Ein skóti er ærligur og álitandi
4. Ein skóti er goður vinur
5. Ein skóti er riddarligur og hjálpsamur móti øllum
6. Ein skóti er góður við djór
7. Ein skóti er lýðin honum, sum rætt hevur at bjóða
8. Ein skóti er arbeiðir við lív og huga
9. Ein skóti er sparin og hampiligur
10. Ein skóti er reinur í tonkum, orðum og virkan
Skótalyftið:
Eg lovi at gerða mítt besta fyri
– altíð at halda skótalógina,
– altíð at hjálpa øðrum,
– og í einum og øllum at vísa meg sum ein rættan skóti.
Loysanarorð: “Ver til reiðar”


text:
Vetrarupptøka 2022
Á fyrsta sinni fer Fróðskaparsetur Føroya at bjóða út útbúgving í vetrarhálvuni. Talan er um pláss til 25 lesandi í B.Sc. í sjúkrarøktarfrøði.
Nærri kunning um útbúgvingina finnur tú HER.
Umsóknarblað til kvotu 1 finst HER ella til høgru,
Umsóknarblað til kvotu 2 finst HER ella til høgru
Tú finnur eisini leiðbeingarnar í breddanum í høgru síðu.
Umsóknarfreistin er 15. november 2021 á midnátt.
Treytir fyri upptøku
Grundleggjandi treytin fyri upptøku á hesi útbúgving á Setrinum er, at umsøkjarin hevur eitt gymnasialt miðnámsprógv. Harumframt er serkrav um, at umsøkjarin hevur staðið lærugreinarnar føroyskt A, enskt C og danskt á støði við fráfaringarroynd fólkaskúlans.
Um tú ikki hevur fult miðnámsprógv ella lýkur tú ikki sertreytirnar, so kanst tú søkja um upptøku gjøgnum kvotu 2. Neyðugt er tá, at tú í umsóknini skjalprógvar, at tú á annan hátt hevur nomið tær neyðugar førleikar til at lesa á hægri lærustovni, og tá verður ein heildarmeting gjørd av tíni umsókn.
Les nærri um kvotu 1 og kvotu 2 í breddanum í høgru síðu.
Tað er sera týðandi at tú leggur skjalprógv fyri allar viðkomandi royndir við umsóknini. Nærri kunning um hvørjir førleikar vera tiknir við í viðgerðini av umsóknini finnur tú til høgru undir "Hvat telur við?".
Av teimum 25 lesandi, ið verða tikin inn á útbúgvingina í januar 2022, verða 8 tikin inn gjøgnum kvotu 2 og 17 gjøgnum kvotu 1.
Hevur tú spurningar, ert tú vælkomin at venda tær til Lestrarskrivstovuna á LSS@setur.fo ella ringja til 352520.


text:
Um okkum
P/F Visit Faroe Islands er skipað sum eitt alment partafelag og vísir til Uttanríkis- og Vinnumálaráðið. Endamálið hjá Visit Faroe Islands er at marknaðarføra og menna Føroyar sum ferðamál í tøttum samstarvi við vinnuna.
Upplýsingar um okkum:
Visit Faroe Islands
í Gongini 9
Postsmoga 118
100 Tórshavn
Tlf. (+298) 666555
T-postur: [email protected]
V-tal 610186
Ársfrágreiðing 2019
Árliga ársfrágreiðingin frá Visit Faroe Islands er komin út og her kunnu tygum lesa nærri. 2019 fer afturum sum enn eitt sera produktivt ár fyri føroysku ferðavinnuna. Øll tølini halda áfram við at peika rættan veg. Ársfrágreiðingin kann takast niður ella lesast á netinum her.


text:
Connecticut
Connecticut (enskt: State of Connecticut) er stakríki í Nýonglandi, í landnyrðingspartinum av Sambandsríkinum Amerika. Her búgva umleið 3,5 mió. fólk. Connecticut er eitt av minstu stakríkunum í USA og tað næstminsta í Nýonglandi. Einans Rhode Island er minni. Høvuðsstaðurin í Connecticut kallast Hartford og størsti býurin er Bridgeport. Eyknevni er Stjórnarskipansstaturin (enskt: Constitution State).
SøgaEdit
Umleið 1640 komu fyrstu niðursetufólkini til landslutin Connecticut. Hetta vóru fólk, sum vóru flutt úr Bretlandi til USA fyri at finna eitt stað, har tey kundu stovnseta og byggja upp eitt reint kristið samfelag. Í 1788 bleiv Connecticut lutstatur í USA. Í dag búgva 3,4 mió. fólk í Connecticut og átrúnaðarliga myndin er sera sprøklut. Connecticut er eisini eitt av ríkastu stakríkum í USA.[1]
LandafrøðiEdit
Connecticut er eitt lítið stakríki á eysturstrondini í Ný Onglandi við Atlantshav. Tað hevur mark við Massachusetts í norðri, við Rhode Island í eystri, og við New York í vestri. Í suðri liggur Atlantshavið. Connecticut er eitt av minstu londunum í USA, men har búgva umleið 3,5 mió. fólk. Montana er til dømis meiri enn 10 ferðir so stór sum Connecticut, men har búgva færri fólk (uml. 1 mió.). Fólkatættleikin á 285/km2 er hægri enn í flestu amerikonsku statunum. Tann stóra áin Connecticutá sker stakríkið í tvíningar. Størsta vatnið í Connecticut er í Litchfield- og Fairfield County. Tað verður nevnt Candlewood Lake. Størsti havnabýur er Bridgeport á eysturstrondini við Atlantshav. Hartford er høvuðsstaður og aðrir stórir býir eru New Haven, Stamford, Waterbury, Norwalk, Danbury, New Britain, Greenwich og Bristol. Samlaða støddin er 14,357 km2. Víddin er næstan tann sama sum hjá Montenegro (13,812 km2). Mount Frissell er hægsta fjall í statinum - 725 m.
Størstu býirEdit
Teir 10 størstu býirnir í Connecticut eftir íbúgvatali vóru í 2018 hesir:
- Bridgeport - 144 900
- New Haven - 130 418
- Stamford - 129 775
- Hartford - 122 587
- Waterbury - 108 093
- Norwalk - 89 047
- Danbury - 84 730
- New Britain - 72 453
- Bristol - 60 032
- Meriden - 59 540
MyndirEdit
Vatnið Lake Mcdonough, sum liggur í ein útnyrðing av høvuðsstaðinum Hartford.
Tinghúsið í Hartford, Connecticut.
Áin Connecticut
Kirkjan í Woodstock
Havnabýurin Bridgeport er størsti býur í Connecticut.
New Haven er næststørsti býur.
Sí eisiniEdit
Slóðir úteftirEdit
- Heimasíða, ct.gov
- Connecticut á kortinum
- Connecticut, wikivoyage.org (enskt)
KeldurEdit
- ↑ US slips down development index, bbc.co.uk, 22. juli 2008


text:
Tá álvarsamar farsóttir herja, mugu avgerðir ofta takast í skundi og stundum eisini á ivasomum vísindaligum grundarlagi. Tíðartrýst og avmarkað tilfeingi kunnu forða umhugsan, heildarhugsan og gjøgnumskygni, ið ein sterk, etisk støðutakan annars krevur.
Til at stuðla undir etisku handfaringina í slíkum støðum, hevur heimsheilsustovnurin WHO í 2016 givið út bókling við leiðreglum fyri etiska handfaring av smittusjúkum. Etiska ráðið í Føroyum hevur nú, í sambandi við COVID-19, tikið stig til at týða hendan bókling, og gevur hann út undir heitinum Leiðreglur fyri etiska handfaring av smittusjúkum.
Bóklingurin er í 14 pørtum, sum hvør viðger teir etisku spurningar, sum kunnu knýta seg at einum ávísum øki. Til dømis skyldur hjá stjórnum og altjóða samfelagnum, tillutan av avmarkaðum tilfeingi, gransking í farsóttartíð, skjót vitanarlutan, og rættindi og skyldur hjá heilsustarvsfólki.
Bóklingurin er ætlaðar sum íkast til almennar, fólkaheilsuligar etiskar leiðreglur. Tær skulu tí lesast saman við meira almennum vegleiðingum um evnir sum fólkaheilsueftirlit, gransking við menniskjum, og tørvin hjá viðbreknum bólkum.
Etiska ráðið vónar, at bóklingurin er brúkiligur hjá myndugleikum, læknum, heilsustarvsfólkum, granskarum, framleiðarum av heilivági og heilsuútgerð, hjálparfelagsskapum, tíðindafólkum og øðrum viðkomandi pørtum, ið ráðleggja og taka lut í átøkum móti farsóttum bæði í privata og almenna geiranum.
Les bóklingin undir Útgávur.


text:
Sveinur K. Dahl fekk handa sítt sveinabræv nú hann er útlærdur múrari. Sveinur hevur staði í læru hjá okkum tvey tey seinnu árini av lærutíðini. Fyrru helvt av lærutíðini hevur Sveinur tikið í Danmark.
Stein Olvur Petersen, ynskti sveininum hjartaliga tillukku við útbúgvingini. Millum tey ið vóru til staðar í var eisini lærumeistarin hjá Sveini, Sigtór Heinesen, sum sjálvur er múrari.
Vit ynskja Sveini K. Dahl hjartaliga tillukku við yrkispróvnum sum múrari og vilja samstundis ynskja Sveini alt tað besta í framtíðini.


text:
- Tíðindi, mentan og ítróttur
Bakkafrost 428 mió. kr. í avlopi í øðrum ársfjórðingi
Úrslitið eftir skatt hjá Bakkafrost-samtakinum í øðrum ársfjórðingi var 428,1 milliónir krónur.
Tað var 471,7 milliónir sama ársfjórðing í fjør.
Í fyrra hálvári var úrslitið eftir skatt 836 milliónir. Tað var 324 milliónir fyrra hálvárið í fjør.
Tóku 28.000 tons
28.200 tons av laksi vórðu tikin í øðrum ársfjórðingi í ár, 17.600 tons í Føroyum og 10.600 tons í Skotlandi.
Bakkafrost ætlar at gera íløgur í Føroyum fyri 1,8 milliard tey trý árini 2020-2022.
Í Skotlandi er ætlanin at brúka 350-400 milliónir krónur um árið tey næstu fimm árini.
Ein stórur partur fer til tríggjar smoltstøðir.
Sí eisini


text:
Njál Djurhuus hevur havt eitt serstakt lív, heilt frá byrjan sum eingilskmannabarn undir krígnum, og til nú hann 78 ára gamal framvegis er virkin í Frelsumarherinum at hjálpa teimum, sum eru verri fyri enn tey flestu.
Her verður greitt frá hansara ætt og lív í Føroyum inntil Petur Háberg skundaði undir hann at fara í evangeliskt virksemi. Hann fór 20 ára gamal til Noregs saman við konuni, Ernu, sum eigur sín stóra part av teirra avriki.
Lívsuppgávan gjørdist at hjálpa teimum, sum eru komin illa fyri í lívinum, serliga av rúsandi evnum, og at fáa tey uppundan aftur. Her eru nógvar áhugaverdar og spennandi frásagnir um, at tað ber til at fáa fólk aftur á beint. Eitt er fótbóltur, og ein partur av bókini kallast ”Fótbóltur ger undurverk”.
Í sínum virksemi komu hjúnini bæði í samband við ”høg og lág”. Men Njál hevur tann framúr eginleika, at fyri hann er øll líka verd, um tað er kongur ella tann, sum býr á gøtuni. Tey bæði fingu eisini hægstu viðurkenning. Eisini vóru tey fyrstu hjún sum í Noregi fingu ”kongsins gull”.
Tískil hava tey eisini verið framúr góð umboð fyri Føroyar úti í heimi.
Høvuðsboðskapurin í bókini er, at øll kunnu vera ”ljós í skugga” og kunnu gera sítt til at hjálpa øðrum. Men Njál hevur tann eginleika, at hann dugur at eggja øðrum til tað sama. Tað er eisini hetta, sum verður lýst i bókini.


text:
Kaj Leo Holm Johannesen
Løgtingslimir
Tilknýti:
Kaj Leo hevur tilknýti til Mykines,
haðani hann er ættaður. Hann vitjar
eisini javnan á útoyggj.
Mær dámar á útoyggj, tí har komi eg burtur frá meldrinum. Tað er friðsælt. Klokkan og kalendarin missa takið. Kobla úr og løða upp. Gevandi at tosa við fólk á útoyggj. Stórsligin náttúra, hugtakandi í øllum veðri.
Eg viðmæli útoyggjarnar, tí útoyggjar geva frið, og umhvørvið gevur orku. Útoyggjar geva positivar upplivingar.
Eftir mínum tykki eru hesi støð og hendingar serliga áhugaverdar: Mykineshólmur, tí sera vakurt er at ganga út í Hólman. Ríkt fuglalív. Vitin hevur havt sera týðandi leiklut undir seinna heimsbardaga. Svínoy, tí har er heilt serstakt landslag og vakurleiki. Koltur, tí har er gamal býlingur varðveittur.


text:
Nú ein dagin kom eg fram á myndina omanfyri í myndasavninum, sum eg visti var frá 1985 ella 1986. Helt meg kenna róðursmannin á Havnarbátinum, sum eitur Bjarni Joensen. Fór oman í Fótbúna, har Bjarni er stjóri í fyritøkuni. Og Bjarna var klárur beinanvegin. – Sjávandi minnist eg ólavsøkuróðurin í 1986, tá ið Nólsoyingur vann, og Havnarbáturin varð nummar tvey, sigur Bjarni og fer at kanna, hvør róði við Havnarbátinum hetta árið. Síðani spurdi eg Bjarna um tíðina í kappróðrinum, sum byrjaði í Argja Róðrarfelag.
– Eg byrjaði í Argja Róðrarfelag ella rættari sagt var ein av teimum, sum slóðaði fyri nýggja felagnum. Eg róði nakrar róðrar við Argjabátinum í 1982, men í 1983 róði eg fyrst nakrar róðrar við Húsavíkingi og endaði umborð á Ørvi. Í 1984 róði eg ikki, men tók upp filmar fyri Havnar Róðrarfelag av øllum FM-róðrunum kring landið. Í 1985 byrjaði eg at rógva við Havnarbátinum, men hetta gekk ikki, og eg endaði sum róðursmaður.
– Myndin er frá 1986, og tá stýrdi eg eisini Havnarbátunum, og vit gjørdust nummar fýra í FM-kappiningi. Í 1985 mundu vit tikið Nólsoying á mállinjuni á ólavsøku, men vit vóru bara fót aftanfyri. Hetta árið vóru vit nummar tvey í FM-kappingini. Á ólavsøku í 1985 hevði Nólsoyingur tíðina 4.32.10 og Havnarbáturin 4.32.20, so munurin var lítil.
– Tá vóru aðrar tíðir, tí á myndini eru sjey 10-mannafør: Nólsoyingur, Havnarbáturin, Vestmenningur, Vágbingur, Tvørabáturin, Floksbáturin og Klaksvíkingur. Floksbáturin kemur undan og hevur serliga søgu. Báturin var hvítur á stýriborðsíðu og svartur á bakborðssíðu. Tú spyrt meg, hvat eg geri nú. Eg arbeiddi í Danmark árini 1999 til 2008, tá ið eg kom aftur til Føroya og tók yvir handilin Fótbúna eftir mammuni Marjuna Joensen. Eg eri nevndarlimir Havnar Bóltfelag, og har fara heilt nógvir tímar um vikuna, sigur Bjarni at enda, sum minnist aftur á kappróðurin við gleði.
Tá ið eg hyggi at myndina, so sveima tankarnir um nógvu 10-mannaførini, sum róðu í 1980 árunum. Sjey 10-mannafør á ólavsøku, hetta kann mann finna seg í. Og tá er millum annað eingin Eysturoyingur, Skálabátur, Hoývíkingur, Vágbingur, Ormurin Langi, Vestmennigur og Nólsoyingur. Vit kunnu bara hyggja at myndini og “fantasera”, at vit síggja hesi 10-mannafør aftur á vágunum. (Vagnur)


text:
- Tú lesur bøkur, tú annars ikki hevði lisið.
- Hvør lesur í sínum lagi, og tað er rættiliga ymiskt, hvussu vit skilja tað vit lesa.
- Tað er altíð okkurt, sum man ikki sjálvur hevur hugsað um.
Tina Purkhús, Kristina Lútzen og Jórun Niclasen eru millum tær kvinnurnar, sum hava verið við í Lesiringinum á Klaksvíkar bókasavni, síðan hann byrjaði fyri 15 árum síðan.
Annika Egholm er bókavørðurin, sum kemur við uppskotum um, hvat tær skulu lesa, og síðan taka tær í felag avgerð um, hvat næsta bókin skal vera.
Lesiringurin í Klaksvík hevur virkað síðan 2006, og hesi árini hava tær lisið 73 bøkur higartil, tað vil siga einar fimm bøkur um árið. Tær, tí higartil hava bara kvinnur verið í lesiringinum, men øll eru vælkomin. Summar hava verið øll árini, men tað leggjast eisini nýggjar afturat viðhvørt.
Tær lesa bæði klassikarar og nýggjar bøkur, føroyskar og útlendskar bøkur, fyri tað mesta skaldsøgur, og tær royna eisini at lesa bøkur, sum eru tilnevndar til virðislønir.
Nón vitjaði á Klaksvíkar bókasavni, tá ið Lesiringurin hittast aftur til eina nýggja bók.


text:
Henri Matisse
Henri Matisse føddur Henri-Émile-Benoît Matisse (31. desember 1869 – 3. november 1954) var franskur listamálari og grafikari.
Matisse varð føddur í Le Cateau-Cambrésis í Norðurfraklandi, pápi hansara var kornsølumaður. Matisse varð upprunaliga útbúgvin sum løgfrøðingur. Eftir løgfrøðislesnaðin starvaðist hann í nøkur ár á einari advokatskrivstovu og sum frítíðaráhugamál byrjaði hann at tekna. Í 1890 fekk hann blindtarmsbruna, og meðan hann royndi at koma fyri seg aftur eftir sjúkuna, málaði hann sínar fyrstu málningar.
Í oktober 1891 fór hann aftur til Paris fyri at lesa list. Hann royndi at sleppa inn á École des Beaux-Arts í 1892, men kláraði ikki upptøkuroyndina. Síðn fór hann á fleiri málaraskeið og seinni sama ár gjørdist hann næmingur hjá Gustave Moreau. Í mars 1895 eydnaðist tað honum at sleppa inn á École des Beaux-Arts.
Hann giftist í januar 1898 við Amélie Noémie Alexandrine Parayre, tey fingu synirnir Jean (1899) og Pierre (1900). Áðrenn tað átti hann dóttrina Marguerite Emilienne í september 1894.
Tá hann var 25 ára gamal málaði hann eina mynd sum eitur ”La liseuse” / ”Lesandi kvinna”, sum gjørdi hann kendan orsakað av tí einfalda stílinum, sum hann málaði við. Hann gekk høgt upp í komposisjón og brúkti sterkir litir. Hann hevði sín egna listaskúla tíðarskeiðið 1908-1911. Seinni ferðaðist hann runt í Evropa og Afrika har hann sýndi verk síni fram.
Eftir seinna heimskríggj gjørdist Matisse sjúkur av krabbameini og kundi tí ikki standa við sítt staffeli og mála. Tí fór hann í gongd við at klippa og klistra myndir / découpage, sum hann eisini gjørdist kendur fyri. Hann hevði eitt hjálparfólk at hjálpa sær við hesum arbeiðnum. Hann helt fram við at klippa og klistra til hann andaðist í Nice hin 3. november 1954. Hann gjørdist 84 ára gamal.
Í Nice er eitt Henri Matisse savn í býarpartinum Cimiez, 164 Av. des Arènes de Cimiez, har ið útgrevstir frá fornøldini eisini eru at finna.


text:
Árligi samstarvsfundurin millum Siðfrøðinevndina hjá felagnum Føroyskir Sálarfrøðingar, Sjúkrarøktaretiska ráðið og Etiska ráðið, har feløgini kunnaðu hvørt annað um sítt virksemi og ætlanir, og har tosað var um møguleikar fyri samstarvi í 2021.
Á fyrsta fundinum í 2018 var gjørt soljóðandi niðurstøða um innihaldi av samstavsfundunum okkara millum:
1. Hittast árliga, eftir heystfrítíðina, at kunna hvønn annan um arbeiðið og tosa um felags mál.
2. Bera vitan sínámillum, t.d. tá ymsu felaøgini hava luttikið á skeið og ráðstevnum.
3. Skipa fyri felags fyrilestrum fyri limum og fyri almenningi
4. Hava felags lesna og lesing
5. Hava felags førleikamenning
6. Virka sum sparringnspartnari hjá hvørjum øðrum.


text:
09.04.2018
Partaeigarar í P/F Smyril Line kunnu venda sær til felagið og fáa útgoldið vinningsbýti.
Nevndin hevur samsvarandi aðalfundarsamtykt, samtykt at rinda út vinningsbýti á í alt 40 milliónir.
Partabrøvini í P/F Smyril Line eru íhendihavara partabrøv, og tískil skulu partaeigarar venda sær til felagið, og soleiðis vísa fram síni partabrøv. Hetta verður gjørt við at venda sær til Ninu Djurhuus, roknskaparleiðara, á teldupostadressu nina@smyrilline.fo, áðrenn 1. juni 2018, og eftirfylgjandi verður vinningsbýtið útgoldið.
Partabrøv við upprunavirði á kr. 1.000.- gevur kr. 63,20 kr. í vinningsbýti. Vinningsbýtisskattur á 35% verður í sambandi við útgjald, afturhildin samsvarandi kapitalvinningsskattalógini.
Vinarliga
Rúni Vang Poulsen


text:
ÍtróttaFAGNAÐURIN 2020 verður 13. februar
ÍSF skipar á hvørjum ári fyri ÍtróttaFAGNAÐINUM, ið hevur til endamáls at heiðra ítróttafólk, sjálvboðin hjálparfólk, leiðarar, venjarar og eldsálir, sum virka í føroyska ítróttaheiminum – í ítróttafeløgunum og sambondunum.
Mentanarhúsið í Fuglafirði verður karmur um ÍtróttaFAGNAÐIN, og sendur sjónvarpið hjá Kringvarpi Føroya beinleiðis frá tiltakinum.
Á ÍtróttaFAGNAÐINUM 2020 skulu finnast ítróttafólk ella úrvalsíðkarar til heiðurslønirnar ÍtróttaNAVNIÐ og ÍtróttaSTJØRNUSKOTIÐ.
Stóra arbeiðið, sum fer fram í ítróttafeløgunum og sambondunum, skal eisini heiðrast sum ÍtróttaFELAGSSKAPURIN 2020. Her ber til at skjóta upp eitt vælvirkandi felag ella samband, sum ger eitt gott ítróttaligt og samfelagsligt arbeiði.
Ársins ÍtróttaÁTAK verður latið einum persóni, felagi, sambandi ella øðrum, sum í árinum hevur tikið stig til eitt átak, ið styrkir, mennir og/ella nýhugsar ítróttin í Føroyum á serstakan hátt.
Heiðurin ÍtróttaFYRIMYNDIN verður latin einum íðkara, venjara, liðleiðara, nevndarlimi ella øðrum, ið tekur ítróttin í álvara, og sum er fyrimynd hjá hinum við einum jaligum hugburði bæði til venjing og kapping.
ÍSF virðismetir ólønta og sjálvbodna arbeiðið, og í hesum sambandi verður Heiðursskjal Poul E. Petersen latið eini eldsál, sum í eitt mannaminni hevur tænt ítróttinum á serstakan hátt.
Latin heiðursskjøl Poul E. Petersen


text:
Vinnan
Við 62°N vinnu hevur tín fyritøka ein dyggan stuðul í rygginum, tá tit skulu arbeiðsferðir uttanlanda. Vit vegleiða, ráðgeva og finna loysnina, sum hóskar best til tykkara.
Vit vita, at broytingar kunnu koma fyri, og við drúgvum royndum og døgntænastu, eru vit ein álítandi samstarvsfelagi. Vit seta okkum inn í tykkara virksemi og tykkara tørv, soleiðis at vit kunnu veita tykkum fyrstafloks tænastu.
Ger sum fleiri aðrar fyritøkur, vel 62°N vinnu til at avgreiða tykkara ferðaviðurskiftir; so eru tit í tryggum hondum.
“62°N vinna hjálpir okkum við øllum okkara ferðaviðurskiftum, og vit eru sera glað fyri tænastuna. Hetta sparir okkum tíð, so vit kunnu brúka okkara orku uppá tað, sum vit eru góð til”
Kjartan á Dul, sølustjóri hjá Maria Poulsen P/F


text:
Kajak rógvarar á Raymarine QUANTUM radara.
Raymarine QUANTUM CHIRP radarin er smábáta radari í heimsklassa.
Hesin radari brúkar allar nýggjastu radar tøknu, hetta merkir m.a. at hesin radari ikki brúkar magnutrón!
Tað eru fleiri fyrimunir við QUANTUM CHIRP radarinum frá Raymarine.
Hesir radarar hava sera góð skilju evnir og síggja serliga gott smá radar mál nær við.
Henda video vísir tveir kajak rógvarar ið síggjast sera gott á radarinum, men serligu evnini at skilja stór og smá radar mál síggja vit tá hesir kajak rógvarar fara heiltt tætt framvið stóra skipinum.
Á somu video síggja vit eisini Kajak rógvarnar á FLIR M232 thermo kamera.
Vikmar hevur í løtuni tvey sera góð tilboð uppá Raymarine QUANTUM CHIRP radara.
QUANTUM CHIRP radar við AXIOM 9" skermið
QUANTUM CHIRP radar við Element 12" skermið
[youtube=http://www.youtube.com/watch?v=Lkr4dGgTORg&feature=youtu.be]


text:
Teinabreið
Niðanfyri er uppskrift uppá Teinabreið (snobreyð): 10 g gær 2,5 dl vand 1 spsk. sukker 1 spsk. salt 500 g hvedemel Elt alt saman til ein lætt, men fast deiggj. Stroyð eitt sindur av mjøli yvir tað liðugt elta deiggi og tak tað við út til báli.
Undangongufrikadellir
Hakkikjøt Eitt sindur av cornflakes Salt og pipar Møguliga 1-2 egg Kjøt, cornflakes og egg verða elt saman til tjúkt deiggj. Salt og pipar fyri smakk. Síðani verður deiggið lagt um ein grillpinn, eins og teinabreið - ansa tó eftir ikki at leggja deiggi ov tjúkt. Steik tað síðani á bálinum.
Komandi tiltøk
nov
23
tirs
15:30 Úlvafundur
Úlvafundur
nov 23 kl. 15:30 – 16:30
nov
24
ons
15:30 Skótafundur
Skótafundur
nov 24 kl. 15:30 – 17:00
maj
3
tirs
16:30 Úlvafundur
Úlvafundur
maj 3 kl. 16:30 – 17:30
maj
4
ons
16:30 Skótafundur
Skótafundur
maj 4 kl. 16:30 – 18:00